url: =Sabbath Vs Sunday: Dotna le Dawnna 2 - Zomi Adventist Innkuan\nLAISIANGTHO’ GENDAN DOTNA LEH DAWNNA #31 pan #44\n31. Dotna: Thuciam lui huna limciin na pawi tuamtuam te pen a tak tak Zeisu ahih theihna leh Zeisu in hong zattoh dan, hong kicinsak dante hong hilh lai dih ve?\nDawnna : Tua ahih leh lunglut takin na ngai inla, pawituamtuam te’ lim ciinna leh ataktak hong tuntoh dante a tom thei pen dingin hong hilh ning.\n(a) Paisan Pawi : Leitung mawhna paisanna, Zeisu singlamteh ah hong sihna ding lim hi a, AD 31 kuma Zeisu’ sihna in hong tangtung sak kim zo hi. (1 Cor 5:7-8)\n(b) An pal Pawi : Zeisu sihna pan a thokik masa ding cihna hia, hante ki hong in Pasian mai ah anpal(gah masa) ding in misiangtho honpite tawh tho khawmin van akah pihna ah hong tangtung kim zo hi. (Matt. 27:52- 24)\n(c) Penticost Pawi : Hih pen Zeisu hanpan a thawhkikni pan simtoh ni sawmnga ni cihna ahi hi. Tua ni a Kha Siangtho hong tun nading cih lahkholhna hong tung khin zo hi.\n(d) Pengkul mut Pawi : Kha Siangtho ngaha tawntung lungdamna thu taangko nading thu leh, kilem na hong tung ding cih thu theih kim nang siampi ten ni (10) sung peengkul amut bangin, 1844 kum teh vantung biakbuk ah thukhenna siansuahna om ta ding cih theihsakna leh 1834-1844 pawla tangkona ding lim lah kholhna hi a, hong tangtung kim zo hi. (Rev. 14:6)\n(e) Kilem na Pawi : Hih pen 1844 kuma Zeisu in van biakbuk siangtho pen munah siampi lian pen ahihna, eite’ ading hong thumsak ding Pasian tawh kilem nang i mawhnate a mai siang nang nasep (Dan 8:14) tuni dong a sep saknate lim ciin na ahi hi. Tu ni-in ataktak Zeisu makaihna thukhenna ni pawipi ah i om ciata, thukhenna mai ah i din’ ciat laitak ahi hi. Ni simin Pasian tawh ki-lem den ding cihna hi.\n(f) Buk Pawi : Hih in van Jerusalem thak kum tulkhat khit teh tatsa tetawh kumsuk dinga, hih leitung zong athak a- abawl ding, i luah tawntung nading mun vanthak leh leithak lim lahna ahi hi. (Rev. 21:4)\nHih buk pawi pen vanthak leh leithak ataktak Zeisu in hong lah kholhna ahi hi. Zeisu in siampi na hong sem to ta ahih manin leitung mi siampi te’ nasep teng a bei siang hi ta hi. Tua ahih manin paisan pawite bawl kul nawnlo hi. Biak piakna pawi neek leh dawn ki sam nawn lo hi. Limciing (her sabbath) te zong kul nawnlo , (Col. 2:16-17) in kalkhat sunga ni (7) Sabbath thu peuh mah na gen kha lo a, limlahkholhna te bek agen hi zaw hi. A tak tak Zeisu hong om ta ahih manin, Zeisu’ tawlngakni bek mah, A mah tawh i tawlngak khop ding bek om lai hi.\n32. Dotna : Thu khat hong kawi dot pak dih ning. Den in 1844 a kipan kilemna pawi, tatkhiat ni, thukhenna hunah lutta hi hangh na ci a, bang ci dan in 1844 a kipan ci thei na hia?\nDawnna : A tom thei pen in hong dawn ning e. Ka gensa mah bangin Israel miten pawi abawl uh teh ahun ki zom sak thei zel uh hi. A masa in a zehtan dan uh leh bang alah kholhna hiam cih theih masak kul ding hi. Bul suut pian zong kul inteh.\nA khial peuh mah in, a mai’ theih nang tuuno poina hemna neilo khat hong keng in, Tua tuuno tungah a khut nga-in a mawhna pulak hi. A mawhna tuuno in pua in, amah pen a siangtho hong suakta hi. Tua tuu pen amahmah in go in, a sisan pen siampi pa’ tungah ap hi. Siampi pan’ biakbuk ah Pasian mai ah kilemna bawlsak dingin lutpih a, mawhsutna va neihsak zel hi. Tua sisan tawh a pawini teh biakna tau ki ah taat in, a dalna puan tungah theh hi. Tua khit teh a khial pa’ mawhna aki maisak ahi hi. Tua dan in nisim in kitheh den ahih manin biakbuk sung sisan tawh kidim den hi. Siansuah na hun khat (nikhat) seha bawl kul ta hi. Kum khatah khatvei ta, a kha (7)na nisawm ni sim in bawl den uh hi. (Lev. 23:27)\nTua ni-in Siampi lianpen pa in biakbuk sunga mawhna sisante siansuah nasem hi. Siansuahni zong kici hi. Tatkhiatna ni, Thukhenna ni zong kici hi. Tua in van biak-buk sian suahni, thukhen ni ding lim lah kholhna in ki zang hi.\nTua van biakbuk siangtho mun kisiansuahna, thu khenna ni a taktak hong pian ding hun pen Pasian in a kamsang Daniel tungah hih bangin na lak hi. “Zingsang leh nitak biakpiakna (2300) vei a cin khit ciang in Biakinn pi ki puah (siansuah) kik ding hi.” na ci hi. (Dan 8:14). Hih munah zing sang leh nitak a cih pen nikhat a cihna hi. (Gen. 1:5,8,13,19,23,31)\nGenkholhna ahih leh nikhat pen kumkhat a tuat ding ci hi. (Num. 14:34, Ezekiel 4:6). Zingsang leh nitak (2300) ah kum (2300) tawh kikim hi pah hi. Tua hunpen vanbiakbuk siansuah hun ahih kul hi. (kum (2300) bei ni-i theihna dingin a kipatni theih masak kul phot hi. Tua pen vantungmi-in Daniel tungah na hilh khol hi. Jerusalem lam kikna ding thupiak khiathun a kipan simto ding ci hi. (Dan 9:25). Tua thupiak khiat pen thum vei kimu thei. (1) Persia Kumpipa Sairas in a thupiak masak pen (2 Chro. 36:22-23; Ezra 1:1). (2) Kumpi Dairas in thupiak thak nei (Ezra 6:12-13). (3) A thum na pen Kumpi Artakzaksis in BC 457 in thupia leu leu hi. Hih pen a sim kipatna ding kum hi pah hi. BC 457 pan, sim to pah lian leng kum 2300 a cinna lian pen AD 1844 tawh kituak hi. Kamsangte’ genkholhna pan in, a kumte a tel thei hi hangh. Van biakbuk siansuahni, tatkhiatni, thukhen kipat kum pen 1844 kum October 22 ni hi ci-in teltakin mu thei hi hangh.\n33. Dotna : Tua ahih leh limlah kholhna nasep tuamtuam te lakah bukpawi-in bang lim hong lak ahia?\nDawnna : Kong gensa mah bang in, bukpawi-in hong lah kholh pen, kum tulkhat vantungah thukhenna a kizawh teh, vantung Jerusalem thak tawh ih tuah suk hun a, Vanthak leh lei thakah a tawntung a i luah paisuak ding lim lah kholhna ai ve.\n34. Dotna :Tua pen a tak tak in hong tungta hia leh? Vanthak leh lei thakah i teeng ta hia leh?\nDawnna : Natna leh sihna te om lai-in, mawhna hang a thuakna cih te tuak to den lai-ihih manin vanthak leh leithak a luah nai lo ihih lam kitel mah mahhi. Tua munah natna, sihna cihte omnawn lo ding hi.\n35. Dotna Tua ahih leh Pawlpi-in bukpawite bawl zel lai cihna ai ve maw?\nDawnna : Bawlnawn dek lo e, lim ciin (lahkholh) nate singlamteh ah bei zo ta hi. Ki sam nawn kei ka ci khin ve leh Tel loh a om lai dia?\n36. Dotna : Den in lim ciin (Lah kholh) nate a taktak hong tun ma hunsung beka zat ding na ci si a, tun Zeisu hong tun nai loh pi bang hanga zang nawn lo na vua?\nDawnna : A tak tak Zeisu hong tun dong ka cih pen a sang khial pak hi ni cia, hong kumkikna ding a gen hi keng, singlamteh a hong sihna a gengen hi zaw ing. Zeisu in vantung thukhenna a zawh teh van biakbuk sung pan in hong pu suak in tatsa mite hongpi ta ding hi. Vantungah kum tulkhat thu i khen khitteh Jerusalem thak leh tatsa teng pen vantung pan leitungah kumsuk ding hi hangh. Tua vanthak leh leithak i luah suakna pen a taktak bukpawi bawl (zangh) hi ta hangh. Leitung ah bel singlamteh ciang bek bukpawi a kibawl hi e.\n37. Dotna : Tun bel lim ciin lah kholhna pawite leh a taktak a tang tun ziate telta buang ing. Ahih hang kaal sim ni (7) Sabbath tawlngakni thu tel lian lo ka hih manin hong dong nuam lai ing. Hih Sabbath pen bang mah lim lahkholhna hi kei na ci a, lahkholhna lim ciinna bang mah neilo cihna ai ve maw?\nDawnna : Lim ciin na lah kholhna a nei hi kei mah e. Ahih hangin a beisa hunte et kikna phawk kikna hi zaw ahih manin Sabbath pen tan kikkul hi zaw hi. Ä kipat cinin Pasian in vantung leh leitung a piangsak hi.” (Pian 1:1). A sung a om khempeuh zong ni (6) sungin bawl khin hi cih phawk detna leh na khempeuh a bawl PA cih ciamtehna ahi hi. PA hi cih ciamtehna pen cikmah hunin a bei thei ding hilo hi. Tua hih man-in Topa in, “Sabbath ni thupha pia in Siangtho sak hi.” (Pai 20:11). Sabbath ni a siangtho-a zatding phawk un.”(Ex. 20:8). Topa aw, nang mah in thupha na piaksate a tawntungin thupha ngah ahi hi. (1 Chro. 17:27). Tua ahih manin ni (7) Sabbath ni-in, Pasian pen na khempeuh piangsak PA hi cih phawkna (mualsuang) ahi hi. Pasia’n Mihi’ng a ci peuhpeuh te’ tawlngakni ding hi.\nSeptember 27th, 2:57am\nSabbath leh Sunday thu: Laisiangtho’ gendan dotna leh dawnna #38 pan #40\n38. Dotna : Ni (7) Sabbath tua zaha thupi ahih leh bang hang in Christian a tam zaw ten Sunday a tan na thu, aki pat dan thu bulpite nong hilhcian thei dia?\nDawnna: Hilh thei tham e maw. a bul a baal a lot khiat kalh khiat kul ding ahih man in tawm bel kong sau dawn kul in teh…Pawlpi taangthu (Church History) zong et kul ding hi. tapidaw a tam zaw ten Sunday atan nathu pen: Akhatna ah, Paulu te, John te, Kamsang Daniel te’ kiangah Topa’n hun nunung ciangin lampial na lianpi hong tung ding hi ci a, ahilh kholhte mantaka hong tangtung cihna hi pi pen phot hi. Anihna ah, mihing ten Pasian thu sangin mihingte’ thu, thupi sakzaw uh ahih man hi. Khristian ten Sunday tawl ngakni a hong zat masak pen uh AD 200 hun pawl hi cih thu pen Tertullian Laibu “Decorona” Laimai 23 ah kimu theihi.\nRome kumpi Constantine tapidaw hong suaka, Sunday ni-in mi khempeuh tawlnga ta ding ci-in March 7, AD 321 in thupia hi. AD 325 teh Roman Catholic Bishop Sylvester 1 na pa in thupia leuleu in Sunday ni pen Topa’ ni ci-in hong kipsakto (hong laihto) tawm mawk hi. (Ecclesiastical History by Ludoricumlucium, cent 4, Chap 10, Page 739-740 edition p. 124).\nAD 364 Lawdikih kikhoppi a thukhenna ah Sunday pen Krhistian ten tawlngakni-in zangzaw ta ding cih hong kip sak leu leu uh hi. AD 538 kum in France gam Orleons khua a ki khoppi a thu khensatna ah, vannuai a om leitung bup in Sunday ni nasem lo ding cih khensat, tua bek tawh lungkim zolo in Sabbath ni tawlngak theihloh na ding khamcipna thu kipsak uh hi. (Michael Geddes, Church History, PP 311, 312).\nBang bang ahi zongin, Sabbath ni a i sep ding teng (biakpiak na vai) khempeuh Topa ni (Sunday) ah sep toh dingin khin tota hi hangh, i thu neih sungteng ci uh. (Robert Cox, Sabbath laws and Sabbath). Roman Catholic laibu dotna leh dawnna bu sungah hih bangin kigelh hi. Dotna: Bang hangin Sabbath ai-awh in Sunday tang ih hiam? Dawnna: Rome pawlpi-in Lawdikih kikhoppi ah Sabbath Siangtho pen Sunday ah laih to uh hi cih khensatna aneih hang uh ahi hi. (Convert’s Catechism of Catholic Doctrine, p.50 H. Canon Caffarata, The catechism simply explained, New Revised and Enlarged Edition, 1935.\nRoman Catholic in, tanh ding ni (pawi) ni cih te bawl tuam (seh) theihna nei uh maw leh ? ci-in dotna khat om hi. A dawnna ah: Hi ci bangin bawltawm (seh) theihna nei kei mawk leh tapidaw khempeuh in azat uh Lai Siangtho sunga omlo pi kaalkhat sunga ni (7) Sabbath nipan-a ni khatni (Sunday) ah a laih toh (akheel toh) uh zong piang thei lo ding hi ci-in Stenphen Keen in, A Doctrinal Catechism, P.174. Catholic te, Monsignor Louis Segur in hih bangin gelh hi. Protestant ten Sunday atan uh pen Cahtholic te’ thuneihna pen a zahtakna uh alah khiatna uh hi ci hi. (Plain Talk About Protestant of Today, 1868) P. 213.\nCatholic makai siampi khat, T, Enright C, SS. R lai khak January 11, 1892, American Sentinel acih tangthu bu June 1, 1893 laimai 173 ah, “Lai Siangtho in Sabbath ni Siangtho a zatding phawk un ci-in, Catholic pawlpi-in: HI LO E, KA vantung thuneih natawh Sabbath ka beisak ta a, kaal khata ni masa ni pen siangtho taka tanh dingin thu kapia hi, ci ziau hi. Ngaih sun dih un, leitung bup a mihing ten Catholic pawlpi siangthote’ thupiak zahtakin zui-in a lu uh kun ta uh hi, ci-in gelh uh hi. Roman Catholic makai lian pen din mun leh a zahtak huai hi a, mihing mawkmawk zong hilo in, Pasian tawh kibangin, Pasain’ ta’ng (ai-awh) a dingpa hi ci-in a laibu Source Book for Bible Students, 409:4, 416:7 ah, ki gelh hi.\nCatholic pawlpi a phuankhia pa in, a khial theilo thuneihna leh Pasian in a ma’ dikna a piak tuam theihna tawh Sabbath pawlpi pen Sunday pawlpi ah a laih tota hi. (The Catholic Universe Bulletin, August 14, 1942 ah kisuang hi. Hihte pen Khristian a tamzaw ten Sabbath tang lo a, Sunday atan khak zawkna uh a thu bulpi pawlkhat te hi pah ei. Na tel siang zo hia leh?\n39. Dotna : Na gen dan bel kasan theih pawl hi. Ahi zongin ka siate uh a pil a siam mahmah pawlkhat in nungzuiten zong Pope a om ma pek in Topa’ ni (Sunday) na tangkhin uh hi ci ve uh e, a na tang takpi mah uh ai dia?\nDawnna : Nungzui ten tawlngakni (Sabbath) ai-awh in Topa’ ni (Sunday) a tan na thu uh Lai Siangtho sungah gualkhat zong na om lo hi. Sabbath pen Sunday alaih ten, nungzui ten (Sunday) atan na uh Lai Siangtho sung pan munkhat nong lah khiat theih leh dollar (1000) hong pia ning cih kamciam ngamheel uh hi. Tua letsong dollar (1000) tuni dong kua ma’n ngah zo nai lo hi. Mipil, misiam, thugen siam te’ gen ahih hangin um kha peuh mah ken. Mihing tunga kingak sangin anungta Topa kammal tungah kinga zaw ni. Sia zuau leh tuucing manlo leitungah tampi om zo hi. (Micah 1:5, Matt. 24:4-5, 11; 2 Thess. 2:3-4)\n40. Dotna : Mi minthang pawlkhat te’ lai gelhte sim zelzel ingh. A diak diak in Sabbath leh Sunday cihte kasim teh, nungzui ten Sunday a tangtek zaw vive in gelh uh hi. Tua ni-in khomun balnen in Sumpi te dongin, kikhawm zel uh hi. Zeisu zong a tua munte ah kilang zel hi. Kha Siangtho hong tun ni zong Sunday ni mah hi ci uh hi. Tua bang a cite pen Pastor lak ah zong a ki muang pente vive hi-in, ko na um peuhmah hi ung. A gente uh aman hilo maw? A koi cidan a hia? Nong dawng (hilhcian) thei dia?\nDawnna : Tua na gen laibu te ken zong nasim ngei mah ingh. Lai Siangtho tawh limtak ih et kak kei leh up theih ding thu hi mah e, tua banga thugen, lai gelhte Pastor, Reverence a muanpi teng uh hi mah hi. A Lai Siangtho mun matte uh lim tak en leng, sittel mel lo leh amau’ deih bang amau’ ut bang tawh lam sau pi hong pialpih khin mang uh cih kimu thei hi.\nLai Siangtho thak sungah Sunday ni pen “The first day of the week” ci-in (8) vei lian nagen hi. “Kaalkhat sunga nimasa (nikhat) ni cihna hi.” Tua munte khatsim khatsim in simsuk leng, amau’ bulphuh Lai Siangtho munte ah nungzui ten Sunday tangmaw tanglo cih kitel pah ding hi. Lai Siangtho na lem le teh, a ban ban in sim suk dih ni.\n(a) Mate 28:1 “Sabath ni khit, Nipi ni zingsang khuahong vakkuan ciangin Magdalence khua Mari leh adang Mari, dai hawh dingin va pai uh hi.” Hih mun santakah kikhawm dinga pai uh hilo in, Sabbath ni a bei khit a zingciang Sunday ni (The first day of the week) kaal khat ah nimasa ni zingtung khua a vak kuan teh han-ah a pai uh hi zaw hi. Na Pastor te un han a pai peuh biakinn a pai Suday a tang sa kha lawm lawm uh hi’n teh maw…\nCiaptehding : Nipi ni ci a Zolai Siangtho in a gelhna munteng pen a mangkam in “The first day of the week” kaalkhat sunga-a ni masa ni (a nikhatni) na ci kim ding hi. Ih Zolai teikhia ten Sunday pen nipi a zangh nuam uh ahih manin nipi ni ci a hong letkhia hi dingin ka lamen hi. Zomi teng’ khamit hong tawsak hi. Lai Siangtho tawh kituak kasa kei hi. Kawl lai, Lusei lai te tawh ki bang thei lo pah mawk hi ven. Nangh tua siate’ nung zui zui lai ding maw?\n(b) Mark 16:1,2 “Sabbath ni a bei khit ciangin, Magdelene khua mi Mari, Jeim’ nu Mari, leh Salome te in Zeisu’ luang a va zutna ding un, paaknamtui a lei uh hi. Nipi ni zingsang tung ni suah phetin han-ah a pai uh hi.” Hih mun a, Nipi ni a cih zel pen, Lai Siangtho sunga, Amite’ tawlngakni lianpen na hi kha lo mawk hi. Tanglai gulpi-in athu neihna khempeuh a pa Sapi’ laih tawmni hi hiau mawk hi. Ih theih dingin Mari te pen nimasa ni-in nipi tanga biakinn zuan uh hi peuh mah lo in, han lam zuana pai hi zaw uh hi. Ni khatni ahih manin biakinn pai kul lo cihna hi zaw.\nCiaptehding: Sunday (nimasa) ni pen Pasian a um lo ten Babel tausang a lam vua kipan Ni a biakni uh hi-in, tuni dong mah zang lai uh hi. Sabbath ni pen Pasian’ miten Eden a kipan Pasian a biakni uh hi-in, tuni dong mah zang lai uh hi. Khristian sungah Sunday tanna hong lut masak pen AD 300 kii’m pawl hi. Nasia te un nungzuiten Sunday natang tek uh ci nong cih pen Zeisu nak khasiat ding hi ven. Nungzui pite’ hun khit Lai Siangtho kigelh zawh kum (200) khita thupiang hi pan sam e. Nungzuite AD (100) cinma in sikhin uh hi lo maw. A sih zawh kum (200) teh Khristian sunga Sunday tan hong lut panpen a mauten koi ci tan kik theih nawn ding uh ahia? Tuat thei het lo uh hin teh maw? Thu zuau hilh siate ai pah ve leh. Sabbath ni bei khit a zingciang nikhatni zing tungin ci hi. Nipi ni zong hilo hi.\n(c) Mark 16:9 “Sihna pan in Zeisu a thawhkik khit ciangin ama sung pan dawi (7) a hawl khiatna, magadalene khua mi Mari tungah Nipi ni zingsang tungin a kilang masa hi. Hih munah zong Nipi ni na ci zel hi. RC te’ phuahtawm Nipi hi a, Lai Siangtho’ Nipi pen Sabbath ni hi zaw hi. Ni masa ni-in Zeisu tho kik a, Mari tungah a kilahni a hih teh tua ni tangpah ni ci leng, a kilahni tam vei mahmah ahih teh Nipi tan ding tam lua ding hi. Tua ni pen Nipi ni ahih mana Zeisu kilang hilo a, Mari in Zeisu luang mu kha lo ahih manin dahin kap khiakha hi. Mi ten gusim hi’n ten ci a ngaihsut manin, Zeisu in mi’n hong gusim kei e, a thokik takpi mah hing, a nungta kik takpi mah hi’ng cih a theih saknop mana Mari kiangah hong ki lang hi zaw hi. Tua ni pen ni khat ni hi. Zuau sia, Zuau kamsangte’ thu um kha het ken. Lau huai hi.\n(d) Luke 24:1 “Nipi ni zingsang tungin numeite in a bawlsa uh paknamtui tawi-in han-ah va pai uh hi.” Hih Nipi ni a cih zel pen “The first day of the week”Kaalkhat ah ani masa ni mah hi zel hi. Lai Siangtho bu a kigelh khit zawh kum (300) khit pek teh RC ten ni (7) ai-awh in, ni masa (nikhat) ni pen tangta ding ci a hong laih mikmek uh hi ze hi. A mau’ ap in, Sapi-in a mite zanga hong laih toh sak ahi hi. Sunday pen Nipi ni hi takpi hi ci a isan, izuih leh Lai Siangtho thuman a zui kha lo, Pasian thu sangin mihing thu, a bulphuh zaw hi’ng ei, ci a teci a pang pang i suak hi. Kha Siangtho humop nawlkhin in, Mihing’ thu mang zaw buang ding maw? Zeisu leh nungzuite zatni mah zangh zaw ni e.\n(e) John 20:1 “Nipi ni zingsang khuavak ma-in Magadalene khua Mari zong hanah va pai-in a et ciangin hankhuk ki hukna suangtum a kilik khin a mu hi.” Hih munah zong Mari han a paina kimu a, Nipi tang cih thu ki mu lo hi. “Kalkhat sunga ni masa ni” cih ding pen haksa, sa mahmah a, Nipi ni a cih det sese pen a hangkhat om ahih man hi. Ih Lai Siangtho letkhia ten manglai grammar khawng a khiatna khawng a theilo hi peuhmah lo uh hi. Zomite’ lungsim khamit a tawsak dingin Nipi ni cih kam mal lianmah a zang zaw in ci a, a taw sawn, a hu a muam den khat om ahih manin ahi hi. Ni cih pen i tungsun Ni cihna hia, nidang lai-in Piangsak Pa a theilo Rome lawki ten i tung sun Ni na bia uh hi. Amau’ Pasian ahi hi. Tua lawkite’ nibiakni pen kalkhat sunga nimasa pen ni (nikhatni) ahi hi. Ni bia lawkite Khristian hong suah uh teh hu zap hong nei uh a, Zeisu lah um veve ding, a thawhkik nileh ni danga i Ni biak ni kituak ahih teh ni (7) i tawlngak ni ai-ta’ngin, ni masa ni pen Nipi ni ci-in min vawhin laihto leng Khristian sungah a om ngei ngai lo i Ni biakni mualsuang a phut i hih banah, I thuneihna lahkhiatna hi pai suak pah ding ci-in hong thukim uhhi.\nKhristian te lah Rome ukna nuai ahih manin hong guallel zawta uh hi. Na sia ten pawlpi tangthu thukmuhlo uh ahih manin Lai Siangtho gelhkhit kum (300) vaala thu hong nung lutte Sabbath pan Sunday a kilaih tohnate khawng Sapi nasep ahih lam telmel lo in, Kha Siangtho’ humopte sang in thupi seh thei zaw mawk uh hi. Sih pih ngam phial mawk uh hi. Hell khuksung dong takah sihpih mah niteh va ci kha zelzel ing. Ka mai ngapte kiang bekah hi sam e. Sun a khiatna NI cihna hi a, day a khiatna pen Ni cihna hi. Sunday pen – Ni’ ni Nibiak ni) cihna na ahi hi. Lai Siangtho phen ten zong nimasani cih sangin Sunday (Nipi ni), Ni’ ni (Nibiak ni) cih pen kam khum nasa zaw uh hi’n teh ci’n ngaihsun ing. Piangsak Pa sangin a piansaknate lakah khat ahi tungsun Ni peuh ih bulphuh zawk khak ding dah huai sa mahmah ing. Piangsak Pa mah na bulphuh zawk nop leh a tawlngakni Sabbath mah bulphuh zaw mai ve.\n(f) John 20:19 “Tuani pen Nipi ni nitak lam hi a, nungzuite zong a nitakin inn sung khatah a kikhop uh lai takin Jerusalem khua-a Judah uliante a kihtakna uh hang in inn a ki kalh nelh uh hi. Tua bang hi napi-in amaute lak ah Zeisu hong ding a, Nopna ngah ta un ci-in a hopih hi.” Hih zong Nipi tanga kikhawm uh hi loin, Judah uliante a kihtak mana, a busim kong kikalh nelh uh hi zaw hi. Zeisu’ nungzuite bawlsia thei uh a hih manin a tai (bu) sim uh hi zaw uh hi. Lai Siangtho let hi leng bel a patna a, “Tua ni pen Nipi ni nitak lam hi a,” acih pen “Tua ni pen kalkhat sunga ni masa ni (nikhatni) nitak lam hi a,” cih sawm ingh. Sunday-Ni’ ii ni (Tunga Ni hong phawk sak masa hi. ) Sabbath-Topa’ ni (Pasian hong phawk sak masa hi.) Na nuntakna ah koi masak (Phawk masa) nuam zaw na hia?\n(g) Acts 20:7 “Sani nitakin an ne khawm ding in ka kikhawm uh a, a zing ciangin a ding khia ding ahih manin Paul in a thuhilh zankim ciang dong a zom suak hi.” A patna ah, Sani nitak ci hi. A mundangte ah nimasa ni mah na ci hi. A nih in maan hi. Lai Siangtho in nikhat pen nitum pan nitum ni khat ci hi. Sani ni a tum khitteh Sabbath beita a, Sunday (nimasani) a kipan khin hi ta acihna in nimasani cih kammal na zang hi. (Sani nitak, Sani zan) hita a, Sunday in huam tota ahih teh Sunday pen Nipi ni-in zang mah hi hong ci ding uh i. A zing ciang Sunday phalvak tungin Paul khualzin sawm ahih teh Sunday tanglo cih kimu hi. Khomun balnen-a neekkhop pih uh hi zaw hi. A mau an pen mohmah ki tam hel pen hi. Paul thupha piasak thungen sak uh a, tua khitteh nekhawm uh hi. Sawltak 2:46 na ah, “Nisim in biakinn ah kikhawm uh a, a innte uh ah an ne khawmin lungdamna leh ki niamkhiatna tawh a ne ciat uh hi.”ci hi. Nisim in nekhawm uh ci ahih teh nisim in nipi tankul ve maw leh? Khual zinciah ding an neekpih peuh, Sunday tanga nekkhawm ne ci a hong hilh zaw zente bel khua mu nai hetlo cihna hi mai-in cia.\n(h) 1 Corin 16:2 “Kei ka hong pai ciangin sumpi kaih khop tawm a om lohna dingin na ngahna uh tawh kizui-in Nipi simin natuam koih unla, na na khol un.” Nipi simin a cih pen “The first day of the week” cih kammal mah na zanghi. Kalkhat sunga nimasa ni cihna hi. Hih pen kikhop cianga sumpi ki dong pen hi lo a, Jerusalem a bawlsiatna a thuak mi siangthote panpih nading a innah a don sakngei mah bang in, Korintu khua thu um mite’ kiangah zongh a vai khak kholh ahi hi. Ei’ kizawh zah ciat piak ding a-amau’ inntek a-a koih kholh sate a gen nuam ahi hi. Sunday ni kikhawma sumpi ki dong dingin tuatkha hetkei un. Amau’ kikhopni pen Sabbath ni bek hi. Sunday pen kikhopni hilo, nasep kipatni (nikhatni) hi zaw veh aw. Paul in Sabbath a zat khitteh nikhatni khualzi’n hong kipan dinga, innkimah kaih khop a kul nawnlo dingin abaihsa in a lom in na koih khol un a ci hi zaw hi. Sunday tang ngei lo lua ahih manin leh nasep kipatni ahih manin, Sabbath beikhit teh Sunday ni hong dingkhia dinga, hong nawk suak nuam cihna hi zaw hi. Nungzuite’ hun lai-in Sunday kitang nailo limlim hi.\nNi(7) lak ah nimasa(nikhat) ni thu tawh kisai in hih a tung a Lai Siangtho mun (8) teng sim loh a kigen na dang omlo hi. Hih mun (8) teng ah lah ni masani tawlnga uh hi cih kammal khat zong omlo hi. Tua ahih manin konggen sa mah bangin mipil, mihau leh thu gen siam ahih manin muang kha kei un. (Late 118:8) ah, “Mi i muan sangin Topa belh ding hoih zaw hi. (Micah 7:5) zong sim in. (Pro 3:5) ah, “Na lungsim khempeuh tawh Topa muang inla, nang’ theihna suang kei-in ci hi. 1 John 9 ah “Khrish thuhilhna zui lo in a kheng valin a pai mite pen Pasian tawh a kipawllo ahi uh hi. A hi zongin thuhilhna a zuite pen Pa Pasian leh a Tapa tawh a kipawl ahi uh hi. Zeisu’ bawl, azat tohtoh, leitung bei dong i tan ding a hong vaikhak, van thak leh leithak ah zong zatlai ding ama’ tawlngakni kalkhat ii a ni (7) ni Sabbath ni mah saanhoh in, tawlnga hoh in, Pa Pasian leh Tpa tawh i kipawlna taktak hi zaw hi. Zeisu tawh kipawl kei le cin kua tawh kipawl sawm, koi lam zuatsawm na hiam? “Kei nong it uh leh ka thupiakte na zui ding uh hi.” John 14:15; Heb. 4:9 ah, Ni (7) ni-in Pasian tawlngak mah bangin Pasian’ mite a tawlngakna ding om lai hi.” Tu in Zeisu mi taktak hi’ng nacih leh Zeisu’ Sabbath pen nanga ding hi ta hi. Heb. 13:8 ah zan ni tuni Zeisu kikhel ngeilo mawk ahih teh Ama Nipi (Sabbath) mah zatpih zaw mai ve…..\n41. Dotna : Tua ahih leh sia aw, hong dong nuam lai-ing. Ei piangthaksa gupna ngah kitel khinte’ ading in thukham zuih, Sabbath tan cihte kisam nawn se ding maw leh? Ka sia te un Sabbath bei zo ci keei ve uh e.\nDawnna: Gupna ngahna dingin bel kisam kei mah e. A hi zongin gupna ngahlian, kitelna ngah taktak liante’n pen tua Zeisu lungsim teng hong nei (paai) ta uh hi. Zeisu tawh pumkhat hong suah khit uh teh Zeisu’ aateng amau’ aa, a thukham leh a Sabbath te amau’ aa hong suak khinta hi zaw e. (Phi 2:5). Zeisu’ kiniam khiatdan, a lung duaidan, mi a gen siatlohdan, a thuak zawh dan leh itna a neihdan teng khempeuh pen piangthak sate’ Khristian nuntakna sungah hong ki langkhia cihna hi zaw hi. Thukham, Sabbath cihte pen gupna ngah na’ng hilo a, gupna ngahsate’ nuntakna siangtho te hi. Zeisu i neih leh Ama ngeina teng i pua lamah hong gahkhia ding hi. (Luke 4:16), Ni (7) Sabbath tan pen Zeisu’ ngeina hi na ci veh e. Paul pen Zeisu van akah zawh kum (10) khita piangthak pan hinapi a sih dong mah Sabbath tan pen Ama ngeina mah naci zel veh e. (Acts 17:2). Zeisu leh Paul tawh ki bat theihloh pen lam khialna lianpi hi. Singlamteh khit Sabbath beita, Sunday (thawhkikni) bek kizangta hi ci a thu hong hilh nasiate uh pen, Zeisu leh Paul tawh a kisai kha lo, ngeina kibanglo, thu zuauhilh siate hi ci’n natuat ziau le teh na lung buai nawn kei pen in teh. Dawi mangpa’n a pil, a siam leh a minthangte mah khutzatpi-a hong neih ciangmah a mitampi a um sak zo ai ve leh. Mi’ tung kinga kha ken maw.\nBang bang ahi zongin mipil, misiam, mihau tengin ama kaih banah, mihonpi a tam zaw tham in a nung uh ki zui tek hi. Sunday mah kizang zawtek ahih teh cihdan in ci leh sa vai dan in tuat kha peuhmah ken. Noah hun lai-in mipil, mi siam, mihau teng leh mihonpi atam zawtham in langpan uh hi. Tua a langpangte khat beek suakta lo uh hi. Pasian in a phuhsa a Sabbath (Nipi) aana tawh laih (phiat) sak in, nikhatni pen Nipi ni dingin hong kipsak to hi. Tanglai gulpi, Dawi mangpa ahih kei leh Satan a kici, leitung mi khempeuh a khempa’ nasep ahi hi. (Mang 12:9). Gulpi-in tua ganhing (Sapi) tungah ama Aana pia ahih manin mite in tua gulpi a bia uh hi. (Rev. 13:4). Leitung mi khempeuh in lamdang sa-in tua ganhing (sapi) zui ngei ngai uh hi. (Rev. 13:3). Sunday atanpih ngeingai uh hi acihna hi pah hi. Sunday tanna in gulpi (Sapi) biakna hi pah hi. A kigo Tuuno’ laibu sungah a nungta ding mite’ min, leitung pian’ ma pekin a kikhumna ah a ki hel lo leitung mi khempeuh in tua ganhing (sapi) a bia ding uh hi. (Rev. 13:8)\n42. Dotna : Sabbath pen Pasian’ ciaptehna, Sunday pen Dawimang pa’ ciaptehna, cih bel tel mahmah ta ing. Neekna tawh kisai in, sa sianglo (sanin) neekna in gupna hong taansak zo dia leh? An neek peuh tawh buaitaak sa kei veng e.\nDawnna : Sunday tanna leh sa nin neekna in gupna hong taansak hi zen zen kei e. Gupna taana bel i uploh man hi zaw hi. Pasian in hong it luat manin Sunday tang kei un, sa nin ne kei un hong ci hi zaw hi. It tak tak zolo, um tak tak zolo in a thu nial i hih mana gupna ki taan ding hi zaw e. It tak tak leh um tak taka, a thu mangte gupna taan ding khat beek om zen zen ken cia. It ing, um ing ci napi a, a thu a manglo teitei te pen Babylon’ lenggah zukham a-ahaite na ci hi. Tu ni-in tua bang khalam din mun lui panin kisiikin kihem a i paikhiat ding Topan hong sam hi. (Ka mite aw, a mau’ lakpan hong paikhia un. (Jeremiah 51:45). Ka mite aw, a mawh gamtatna-ah kihel kha-in, a gim thuakna thuakpih kha ding na hih manun hong pai khia un. (Rev. 18:4). A simpite un ka thukham palsatin, a tate uh asiang leh anin kilam dan’na zong hilh lo uh hi.\nSabbath te zong don in nei lo uh hi. (Ezekiel 22:26). (Kihem un, kihem un. Babylon panin paikhia unla, anin nate lawng kei un. (Isaiah 52:11). Ka mite aw (Israel mite aw), Babylon khuapan taikhia un; Babylon’ mawhna sihpih kei un; bang hang hiam cih leh a mawhna bangun a thuakna dingun Topa’ thuhkik hun ahi hi. Babylon khuapi, Topa’ khut sungah a om kham hai tawh kibang a, leitung buppi zu a khamsak hi. Gam dangte in a zu a dawn manun a hai khin uh hi. (Jeremiah 51:6-7). Gamdangte’n Babylon’ Sunday zu dawn in khamin ahai khit banah, Kawlgam, Zogam dong hong tulhto uha, ei Zomi ten zongh gamdangte’ hong puak gamh hi ci-in dawnin, khamin ih hai lawh khin zo ta hi.\nSanggam aw, ei leh ei dik i kisak hangin Pasian’ kammal tawh a ki tuah kei leh suakta het lo ding hi hang. (Biakna huan sungah a pai dingin a maute kisian’ suahin a kisiangthosak, a laizang-a om pen a zuite, voksa leh kihhuaina leh zusa a nete beimang khawm ding hi, Topa in ci hi. (Isaiah 66:17). Mihing cih hilo, Topa’ cih hi.\nTua ahih manin Vanglian Topa keimah in kong gen in ah: Amaute tawh kikhenin amaute kiangpan in pai khia un la, a sianglo peuhmah sukha kei un. Tua hi-in, note ka hong ngai ding hi. Kei pen note’ pa hong hi-in, note keima tate na hi ding uh hi.” na ci hi. Tua ahih manin ka hong it lawmte aw, pumpi leh lungsim a ninsak theite khempeuh panin kisian’suahin Pasian zahtakna tawh nungta-in siangtho sin sen in om ni. 2 Korin 6:17-18; 7:1.\n43. Dotna : Tua dan ahih leh Thukham (10) bek hi lo in Pasian’ hong sawl (a thupiak) bangbang zui leng ei’ phattuam na ding ai zaw ve maw? Hong it luatman hi zaw mawk e maw?\nDawnna : Hi tham mawk e. Tawntung nuntakna zong ci nai kei ve, leitung mahmah ah zong thupha ngahna hilo maw. (James 1:25 ah, Mite a suaktasak thei thukham cingtaak hoih takin a et khit ciangin a thu ngai-in a mang ngilh pah hi lo-in, hoih takin ngaihsun tawntungin a zui te pen a sepna khempeuh uh ah Pasian in thupha a pia ding hi. ci hi lo maw. Isaiah 58:13-14) zong sim hang tang le teh.\nPasian a kip (a om) laiteng a thukham (a thupiakte) zong akip hi pah hi. Zeisu mahmah in zong (Matt 5:17-18) ah, aphiat dingin hong pai hilo in, a kicing sak dingin hong pai ka hi zaw hi. Hoih tak in na phawk ding uh thu panin: Van leh lei a bei mateng, hih thukhamte aneu pen khat nangawn’ deihna tangtung lopi-in mawk mai mang lo ding hi. ci veh e. No’ ki pattah dan leh Zeisu gendan ui leh keel a bang ve leh, Nangh koi zuihtaak sa zaw na? 1 John 5:3 ah, Pasian i-it ciangin ama thupiakte a zui ihi hi. ci hi. Piangthak sia pipa Paulu in (Rom 3:31) ah upna thu igen ciangin thukham a phiat ihi hiam? Hilo hi; a kipsak semsem ihi hi. ci lai hi.\nLeitunga mipil pen pa solomon in (Eccle. 12:13 ah, Mihing hong kipian’ sakna, a thu bulpi in : Pasian zahtak na, leh a thupiaknate man’na ahi hi. ) na ci lai veh e. (John 14:15 ah, Zeisu in kei na hong it uh leh ka thupiakte na zui ding uh hi.) ci hi. (aneu 21 ah, Keima thupiate sangin a zuite in keimah hong it ahi uh hi.) ci hi. (aneu 23 ah, Zeisu in, Kei hong itte ka thu zui ding uh hi.) Gam tatna, zuihna cihte pen gup ngahna ding hi lo-in, gup ngahsate’ upna ii a gah, gamtat hoih khuavak na hi zaw hi. Zeisu in tua gamtat hoih khuavak a thupii’ sak dan pen (Matt 5:16 ah, Midang te in na gamtatna hoihte uh a muh ciangin vantung ah a om na Pa uh mi a phat theihna dingun mite’ mai-ah na gamtatna hoih uh khuavak bang in na kilangsak un.) na ci ngiat hi. Hih i gente a sang zolo leh a nuntakpih lo te pen a piangthak nai lote, amau’ sungah Zeisu omlo cihna hi pah lel hi.\n44. Dotna : Sia aw, khat bek bek hong dong lai ning. Sabbath tawh, Thukham tawh, Zeisu tawh, hih thum teng pen a kikhen theilo pum khat a hih lam tel siangta ing. Vantung Jerusalem khuapi thak sungah a bang ci mite lut ding aa, Sabbath ni biakpiakna cihte a om lai dia leh?\nDawnna : Kong dawn khialh khak ding lau ka hih manin, Lai Siangtho hong dawng sak ning. (Rev. 22:14 ah, Khuapi kulh kongpi sungah a lut theihna ding leh nuntakna singgah a nek theihna ding un a puan uh a siangin a sawp mite. (Thukham a zui mite) mi hampha ahi uh hi. ) na ci hi. A puan uh a siangin a sawp mite a cih kammal pen kawllai leh a dang Lai Siangtho te ah thukham a zui mite na ci hi. (Rev. 12:17 ah zong Pasian’ thupiakna zui-in, Zeisu thu-ah kiptakin a om mite’ tungah gulpi heh mahmah a, a sim ding in kuan khia hi. ) na ci hi. Tua gulpi’ simh te van Jerusalem khuapi kulh kongpi sungah a lut ding te hi na ci hi…\nSabbath ni biakpiakna a om leh a om loh ding tawh kisai -in Lai Siangtho mah hong dawng sak kik ning. Isaiah 66:23 ah, Khadet pan khadet khat , Sabbath khat pan Sabbath khat, keimah bia dingin Jerusalem -ah mi khempeuh hong pai ding uh hi. Topa in ci hi. ) na ci veh e.\nZeisu pen Gumpa leh Honpa a sanga pianthakna, gupna ngah kitelna tapidaw nuntakna ah a thupi pen ahi hi. Tu a i gensa khempeuh pen a piangthaksa te’ khalam dinmun a gengen ihi hi. Pasian i up mana, i pianthakna ii a gahte pen a thu man’na (zuihna) ahi hi. Dahna, natna leh sihna hong thuaksak den, a tawpna ah (Hell) hong tunpih dingpa tawh kipawlna, Dawimangpa’ ciaptehna a hi Sunday tanna leh itna tawh hong bawl, thupha hong pia den, a si a sa, a nuntakna tawh hong tankhia, a tawpna ah tawntung nuntakna hong ngahsak nuam Zeisu tawh kipawlna ahi Pasian’ ciaptehna Sabbath tanna, nangh koi teel zaw ding na hiam?. Tuni a nateeel bangbang peel lo-in na ngah ham tang ding hi. Nangh khensat ding hi zaw hi. Hell maw? Vantung gam?\nA telsiam ding leh a zang siam ding in Topan’ thupha hong pia ta hen. Amen.\nHih pen Pasian’thu ka taangkona (effort) ka bawlna khempeuh ah, mitam pite’ hong dot mun pen teng ahi hi. Kei guak’ dawnna bek hi lo-in, Pr. Ngul Khaw Pau leh Pr. Biak Chhawna te’ dawnna te zong ka kaihkhop ahi hi. A sim kha mi khempeuh tungah telsiamna leh nuntak pih zawhna dingin Topa’n a Kha tha hong guan kim ciat ta hen. Amen.\nBy: Pr. Kham Suan Mung (M. Min. Philippines)\nPhone : 0933329078\nEmail : khammung7@gmail.com\nDotna leh Dawnna Khatna pen http://voh.zomisda.org/articles/sabbath-vs-sunday-dotna-le-dawnna-1/ ah kisim thei hi.\nSih ding A Patau Vet Lote\nLametna Kicing (More Hope)\nPrev post Banghangin Mawhna Om Kiphal Hiam? (part 1)\nNext post Alian pen Kipumpiakna


timestamp: atn

url: =Singapore aom innsung vanzuakna Furniture Shop khat meikanggawp :: ZOMI DAILY\nSingapore aom innsung vanzuakna Furniture Shop khat meikanggawp\nposted on 2 February 2019 at 10:54 pm Lomkholna: News, Sawltak, Singapore, World\nSingapore gamsung Upper East Coast Road lamzikpitung aom innsung vanzat tuamtuam akizuakna “Furniture Shop” meikanggawp cih Straits Times pan kiza hi. Tuni Saturday zingsanglam in meikang akipan hi ci’n Singapore Civil Defence Force (SCDF) te’nzong amauzat Facebook Page tungtawn in genkhia uhhi.\nSingapore Civil Defence Force (SCDF) te pulakna ah zingsanglam 3:33am hunpawl in Furniture Shop meikang cih hongkizasak ci uhhi. Tuaciang in Emergency Vehicles bekbek akigawm in 11 leh meiphelhding Firefighters mi 35 te’n kidelhpah cihi.\nTawlkhat khitciangin tua Furniture Shop meikuangpen phelhthei uhhi. Akigawm in nai 2 sungbang abuaipih mahmahkhit uhciangin meikuang pen phelhtheipan uhhi.\nTuabangin meikuang aki phelhsiangtheih khitciangin tuavengsung aom Police leh SCDF te’n kihemkhiading in asawl khuasung mite amau innciat ah ki ciahsakkikpan hi.\nVideo: A fire engulfed a furniture shop at 135 Upper East Coast Road early Saturday morning (Feb 2). The Singapore Civil Defence Force (SCDF) said in a series of Facebook posts that it had been alerted to a fire at the furniture shop at 3.33am.\nHih meikatna ah akihelkha kum 68 aphakhin Mr Roysten Estrop kicipa in agenna ah zingsanglam 3:45am hunpawl in kazi in hongphong a, meikhugim namlua khauhlua mahmah ahih manin, ih innsung ah meikang khatpeuh omkha ahiam ci’n ka lunghimawh masa uh cihi. Atanu in tawlet honsa in koih ahih manin, tuapan in meikhu innsung ah lutgawp in, meikhu in innsung atuamcip ahihi.\nMeikuang pen khauhlua, huaisialua mahmah ahih manin inndawl 4 dong bangah kuangto hanhan ciliang hi. Meikhu pen sahbengbang a, vom mengmang hi ci’n amukha te’n genkhia uhhi.\nMore: Singapore, Neil Road lampitung aom Coffee Shop khat meikang\nNungkum December khasung inzong Sungei Kadut vengsung aom Furniture Warehouse khat meikanggawp ngei hi. Tuahunlai inzong Emergency Vehicle 25 tak leh Firefighter mi 90 takin delhpah uh a, buaipih mahmahngei uhhi. Sawltak #zomidaily\nPrevious: ZAM Thupuak :: 03 Feb 19 (Zomi Cup kipan tading)\nNext: Lawhcinna Lianpi na ngahnopleh\nLorry mawtawpi khatin palik numei khat denglum khadektak\nMalaysia gamsungah Operasi hangin akiman mi 2832 phakhin, Myanmar 223 kihel\nWashington D.C Area ah Kum (70) cinna Zomi Nam Ni picing tak in kibawl\nPasal khat anne in atutlaitak abombi sungah zusa khat lutto\nZomi leh Bitna ~ Hau Za Cin\nJesu tawh kimu-in, amah mun i piak nak leh\nTulaitak Malaysia – Thailand – Myanmar kikal leilam tawh nawkding lauhuai mahmah


url: =Tedim Khuahun (21 November 2016) ~ Tedim Times :: ZOMI DAILY\nposted on 23 November 2016 at 1:40 pm UTC+9:30 Lomkholna: News, Tedim, Zomi\n~ Tulaitak Tedim khuasung pen vui khusim pian in mukte hong keu in cite hong hamsim ta hi. Phuitongte a pakding kithawita in etlawm mahmah hi. Huih a nun ciang in lei kiat in khuavot mahmah hi. Lungdam bawl hong nai in khamtung ah puanzuak mi hong kipai nainai hi.\n~ Tulaitak pen Tedim ah Cycle License vaipen kilim gen mahmah aa Tuma khakhat lai in kisit ding ci in kigingsak khin hi. A kisitciang in kipau ngaingei hi. Tamsim zong kigam in angtang ip 2 ip 3 aiding hong kigap taktak ciang in na kalsa thei mahmah hi. Hong gamtat khit uh ciang kipawl na tuamtuamte in lai a phah zong in zekai ta aa i paunak ah Sialtat nung ah Sialdai kai kisuak ta hi. Tedim ah kipawlna om mah hi ven kimuh khop na tawm lai cih na a hihi.\nDrive License leh Cycle License kibawl sak in Cycle gap tuakte aa kibawlsak masa hi. 2014 model 125 Kenbo pen Kawlpi ah tulaitak lian kibawlsak leh 170,000ks. Kiim pawl bei hi. Tedim ah tul 80 kiim bei hi. Cycle license bawlnuam mitam mahmah in a nitawm ni 20 Nov. 2016 ni bang ciang in Cycle license bawl mikitawm ta in a zanni aa kiphu tantan liang aa a kituh pen a zingciang vang mahmah ta leuleu hi. Na khat peuh2 a kingak lah thei ngeina a hihi.\n~ 16 – 20 Nov. Sungteng in Sakollam Tuiphum Biakinn ah Rev.Dr. Paupu in thugen nanei aa sunhun pen thusin na nei in Nitak hunpen~ Thugen na nei in Biakinnsung ah mi kita lozah dong in khua dam pipi mah in mikikhawm in Pasian thu kingainuam ciat hi.\nKawl leh Tedim kikal lampi leuleu ciang in Nidang lai aa Japan galpi nihna lampi laizah mah bang phial in a kiphuah bekbek hang in hoih dekdek mahmah ta hi Tedim leh Taingen kikal bang pen Guah a zuk leh nawi Ni a tan leh Vuikhu cihdan tengtawh hun hongbei to aa kum hong beithei suak hi. Baih het losam hi.\nTulaitak lian bang pen Thangmual dungteng meei om in et lawm mahmah hi Lampi gei pan in a khanglam en suk leng Meeite in mualte kiimkot in et lawm mahmah hi. Vanleng tungpan aa et bang phial mawk hi.\nRelated: Bank ATM panin Cyber Hacker te’n sum tampi gukhia ~ ZD\nTedim khuasung khuapua aa dipkuat patau nakhat om leh Lawibual veng aa Shalom kipawlnate in a hun lap in vadelh pah letlet a hih man in mipitampite in nuamtuam sa mahmah uh hi. A thupi mamah nasep na hi aa Pasian nasep nalianpinkhat zong a hihi.\nA ban zom toto lai ni\nPrevious: Syria galkap te’n Terrorism siansuah nading in galkap thakkhat phuankhia, kidona nasia ~ TK Lian\nNext: Pakistan galkapte dinga upmawh te’n India galkapte a ngawngtansak ~ TK Lian


url: =Physical Medicine and Rehabilitation Specialist - Where In Doctor\nHome Physical Medicine and Rehabilitation Specialist Physical Medicine and Rehabilitation Specialist\nPhysical Medicine And Rehabilitation Doctor Narayanganj, Bangladesh\nPhysical Medicine And Rehabilitation Doctor in Chittagong, Bangladesh\nPhysical Medicine And Rehabilitation Doctor Mymensingh, Bangladesh\nPhysical Medicine And Rehabilitation Doctor in Rajshahi, Bangladesh.\nPhysical Medicine And Rehabilitation Doctor in Rongpur, Bangladesh.\nProfessor Dr. Jebun nesa


url: =“ZEISU SUNGAH IH HIH NA” By: Sia Khen Kip – FGA Tulsa\n“ZEISU SUNGAH IH HIH NA” By: Sia Khen Kip\nAdmin / May 15, 2016 / FGA File\n1. Mi Thak (New Creation)\n2-Cor. 5:17 Tua ahih man in mi khatpeuh, Khrih tawh a kipawl ciangin mi thak suak a, a mi lui ngeina bei –in a mi thak ngeina a neita a hi hi.(TDB)\nRom. 6:4 I Pa’ vangliatna tawh sihna panin Khrih a kithawhkiksak mah bangin eite zong nuntakna thak I nuntak theih nadingin tui I kiphum ciangin amah tawh kiphum khawmin a sikhawm ihi hi.(TDB)\nEph. 2:10 Eite a hong bawlpa pen Pasian hi a, Zeisu Khirh tawh I kipawl ciangin\nI nuntakna-ah gamtat hoih a nei dingin a hong bawl ihi hi. Hih pen eite om zia ding a na ngaihsut kholhsa ahi hi.\nLuke 19:1-10 – Jerikho khua-ah\n– siah-dong ukpa\n– tuntom khat\n– neihsa kimkhat pia ding.\nMi khat peuh khemin a na ka laksak leh\n– a zah li-in ka lohkik ding.\n2. MAWH MAISAK NA NGAH\nLate 103:3 Amah in ka mawhna khem- peuh hong maisak a, ka natna khem- peuh hong damsak hi.\nLate 103:4 Hankhuk tung ding kimlai hong suaktasak a, itna le hehpihna tampi hong pia hi.\nLate 103:12 Nisuah na pen nitumna panin a gamlat mah bangin I mawhna hangin gimnate eite’ kiang panin gamlapi-ah a nilkhia hi.\nMatt. 9:6 Ahi zongin Mihing Tapa in lei- tungah theih nading thu nei hi\nHeb. 10:12 Ahi zongin Khrih in mawhna hangin khatvei a piakkhit ciangin a tawn tung a dingin kimang ahih manin Pasian’ taklam ah tu hithiat a,\nActs. 13:38 Tua ahih ciangin sanggamte aw, hih Zeisu hangin mawhmaisakna thu note tungah hong kihilh ahihna teltakin na theih ding uh ahi hi.\n3. PASIAN ITNA NGAH\nJohn 3:16 Pasian in leitung mite hong it mah mah ahih manin ama Tapa a um mi khempeuh si nawn loin a hin tawntung theih nadingun a Tapa neihsun ahong piak dongin ahong itna a hong lak hi.\nRom. 5:8 Ahi zongin eite mawhna nei ihih laitakin eite a dingin Khrih hong si ahih manin Pasian in eite hong it mahmahna thu hong lak khin hi.\n1-John 4:19 Pasian in eite hong it masa ahih manin eite in itna I nei thei hi.\nIsa. 54:10 Bang hang hiam cih leh mual liante kihemin, mual neute a kikhin zongin nang kiang panin ka itna kip paikhia ngei lo ding a, na nopsakna ding ka thuciamna kinlo ding hi, nang a hong hehpih Topa in ci hi.\nJer. 31:1 gamlapi pek panin Topa kakilanghi. Keimah in nang kong it tawntung a, tua ahih manin nang’ tungah kong thuman tawntung hi.\nRom. 8:39 Leitung a om nate, leinuai-a om nate, Pasian’ bawlsa nate khat peuhpeuh in I Topa Khrih Jesuh hangin Pasain in eite hong itna tawh hong khenzo het lo ding hi.\n4. MI SIANGTHO ( Holy )\n1-Pet. 2:9 Ahi zongin note pen Pasian in ahong teelkhiat minam, Kumpi siampi pawl, a siangtho minam, Pasian mite na hi uh a, khuamial sung panin a lamdang mahmah ama khuavak sungah a hong samkhia pa’ nasepna a lamdangte a gen khia dingin Pasian in a hong teel mite na hi uh hi.\n1-Cor. 1:30 Ahi zongin Pasian in Jesuh Khrih hangin note tungah nuntakna hong pia a, tua Jesuh Khrih pen eite’ pilna, Pasian tawh I kipawl theihna, Pasian’ mi siangtho suakin, hotkhiatna I ngah theihna ahi hi.\nT C L & T C T\nLev. 20:26 Note pen keima a dingin na siangtho ding uh hi; bang hang hiam cih leh Topa ahi keimah ka siangtho a, note pen keima-a’ na hih theih nadingun mite kiang panin note kong tuamkoih zo hi.\nHeb. 12:14 Mi khempeuh tawh na kilem theih nading uh hanciam un. Nuntak siangtho (သန္႔ရွင္းျခင္း ပါရမီ) lo tawh kuamah in Topa mu zo lo ding ahih manin nuntak siangtho na nungta un.\nMay 15,2016 FGATulsa Laisiang Tho sinna pan ki la kik hi.\nMay 22,2016 Aban >>>\nCategory FGA File Tag Bible Study Pastor Khen Kip Zolai\n← FGATulsa ah Nute Ni nuamtak ki bawl\n“ZEISU SUNGAH IH HIH NA” Nungnipi azom →


url: =Tulaai Leitung Thuthang Tuamtuam Updates Feb 21,2016 :: ZOMI DAILY\nposted on 22 February 2016 at 8:46 pm Lomkholna: Khawmpau, News, World\n*Syaria gam Damuscus Khuapi ah Feb 21,2016 ni in Bomb puakkham a mi 83 sipah hi. Ahun kibang lian mah in Homs khuapi ah Bomb puahkhapna mah om in mi 57 si in mi 178 liam uhhi.Hih puak khapna peen IS misok ten ko hanciamna hi ci in gen uhhi.BCC\n*Bangladesh gam Hundu Biakna te in Pasian zaha aneih uh Phunzi kum 50 apha khat abiak in sung uh ah IS hiding aki um mawh mikhat in Feb 21,2016 ni in temta tawh dawt lum a akiang a om mi 3 ong dawt liam hi.\n*Fiji tuikulh Feb 20,2016 Zomi Nam Ni intaak lam in Cyclone huihpi in nasa tak in naak a huispi haan taikhat tai 300 bang haat ahihman in mi 5 si in pawlkhat liam a inn le lo tamp asiat ban ah khualzin ding mi tempi tak kikhawl sak kik hi.VOA\n*India gam New Delhi khuapi ah Jat minam te in abeisa kaal khat pan kip Lungphona nasiatak in aneihna hang un Feb 21,2016 ni pan kipan kumpi thu nei ten tubule khaktan sak uha Dawn ding nangawn tui neilo in hamsatna lian pi thuak uhhh.\nPrevious: Tg. Zam Sian Pau (kum 19) in Motor Cycle Accident in hong nusia\nNext: Zomi Politics (Pu Chin Sian Thang, Pu Zozam, …..) ~ Pu Zokhai


url: =Kawlgam sungah H1N1 Flu kici natna angah mi 13 bang omkhin, mi 1 zong si :: ZOMI DAILY\nposted on 24 July 2017 at 10:18 pm Lomkholna: Health, Myanmar, News, Sawltak\nKawlgam sungah H1N1 Flu Outbreak om kici a, Yangon leh Chinstate’s Matupi Township sungah akigawm in H1N1 Influenza akilawhkhin mi 13 bang omhi ci’n Ministry of Health and Sports te’n genkhia uhhi.\nChin State sungah July kha akipatlampawl akipan H1N1 Flu natna angah mi 10 kimukhia in, tualak ah mi 1 in sihlawhkhin cih Irrawaddy pan kiza hi. Yangon General Hospital sung aom ICU (Intensive Care Unit) ahzong H1N1 Flu natna angah cinagim mahmah zatolum mi 2 om kici hi.\nNew Yangon Hospital ahzong H1N1 Flu natna angahkha cina khatmah kikem hi ci’n Deputy Director-general of the Public Health Department Dr. Than Htun Aung in genkhia hi.\nHihpen Swine Flue zong hilo a, Avian Flu zong hilo hi. Khuahunzui in apiangthei, mihing te acina sakthei akhauh mahmah “strong seasonal flu” namkhat hi. Flu lungno pen khauhmahmah in, ahi zongin ki dalkholhna leh aki theibaihleh aki bawlbaihleh damkik theisamding hi. Adiakdiak in naupangno leh uhamkhin piteek puteek te’n thuaklah diakding uhhi ci’n Dr. Than Htun Aung in Naypyidaw ah genkhia hi.\nHih natna lungno vai tawh kisai in tulaitak leh mailam hunsaupi (short-term and long-term) ah bangci bangin kidaltheih nading vaihawmding hiam cihpen Health minister Dr. Myint Htwe leh adang Ministry Officials te Monday zingsanglam in ki muhkhopna neikhawm uh cihzong kiza hi.\nAdiakdiak in hihvai tawh kisai zato te’n bangci sepding, mipi te bangci kidalkholhding cihte mipi theihsak nadingin State Media tepan ki khahkhiading hi ci’n Meeting sungah akihelkha Health Officer khatin genkhia hi. Sawltak #zomidaily\nPrevious: Kawlgam ah tui khanggawp in cimawh dongtuak mi 100,000 val phakhinta\nNext: Naungek suakcil ni 6 bek aphapan khat mangcip in asisa in tuikhuk sungah kimukik


url: =Nehemiah 9 | Siantongluan.net\nNehemiah 9 |\nTua kha mah a ni sawmnihleli ni-in an tang dingin Israel mite kikhawm uh a, puanhampi silhin a lu tung uhah lei kibuak uh hi.\nTua hi a, gamdangmi khempeuh panin Israel mite tuam om uh a, amaute in dinsa-in amau khialhnate leh a pu a pate uh mawhnate a pulak uh hi.\nTua ciangin amau omna mun ciat uhah dingin Topa amau Pasian thukham laibu nai thum sung sim uh a, adang nai thum sung amaute in mawhna pulakin Topa a Pasian uh zahtakna a bawl uh hi.\nLevi mite kahlei tungah Jeshua, Bani, Kadmiel, Shebaniah, Bunni, Sherebiah, Bani, leh Khenani ding uh a, Topa amaute Pasian tungah nakpi takin kiko uh hi.\nTua ciangin Levi mi Jeshua, Kadmiel, Bani, Hashabneiah, Sherebiah, Hodiah, Shebaniah, leh Pethahiah-te in, "Ding un, Topa na Pasian uh phat un la, A tawntung pan a tawntung dongin a minthang na min in thupha ngah a, thupha khempeuh leh phatna dang khempeuh sangin a sangzaw hi.\nNang bek Topa na hi hi. Nangmah in a sang pen vantung leh vana om khempeuh, leitung leh a tunga om khempeuh, leh tuipi leh a sunga om khempeuh na bawl hi. Nangmah in tuate khempeuh na omsak a, vantung mihonpi in nang hong bia uh hi.\nNang pen Abram teelin Khaldea gam Ur khuapi panin paikhiatpihin Abraham min a phuak Pasian, Topa na hi hi.\nNangma tungah amah a cihtakna na mu a, Kanaan mite gam, Hit mite gam, Amor mite gam, Perez mite gam, leh Girgash mite gam, amah leh a suanlekhakte tungah piak dingin ama tungah thuciamna khat na bawl hi. Nang thuman na hih manin na thuciamna na tungsak hi.\n"Nangmah in Egypt gamsunga ka pute ka pate uh gimna mu-in San Tuipi-ah hong kikona uh na za a,\namaute in ka pu ka pate uh kihihsakna tawh a hih gawpna thei na hih manin Faro leh a nasemte leh a gammi khempeuh langpangin lim leh na lamdang na bawl hi. Tua hi a, tuni dongin a kip minphatna khat nangma-a dingin na ngah hi.\nAmaute mai-ah tuipi phelkham na hih manin tuipi laizang lei keu tungah amaute paisuak uh a, ahi zongin tuihual sunga suanglot bangin tui thukna sungah amau a delhte na lawn hi.\nSunin meii khuam khat tawh amaute lam na lak a, amau lampaina khua a vaksak dingin zanin mei khuam khat tawh lam na lak hi.\nSinai Mual tungah kumsukin, vantung panin amaute hopihin, amaute tungah a man thukhenna, thukham taktak, a hoih ngeinate leh thupiaknate na pia a,\nna nasempa Moses tung tawnin amaute tungah na Sabbath siangtho na theisak a, thupiaknate, ngeinate, leh thukhamte na pia hi.\nA gilkialna uh a vahsak dingin vantung panin an na pia a, a dangtakna uh a phasak dingin suangpi panin tui na phulsak a, amaute tungah piak dingin na kiciamsa gamah lutin a luahna dingun amaute na sawl hi.\n"Ahi zongin kote pute pate kihisakin lungkhauh uh a, na thupiaknate manglo uh hi.\nAmaute in thu mang nuamlo uh a, amaute lakah na bawl na lamdangte ngaihsun khalo uh hi. Amaute lungkhauh niloh uh a, a salsuahna uh Egypt-ah a paipih kik dingin makai khat seh uh hi. Ahi zongin nang pen mawhna a maisak nuam, dikin hehpihna a nei, lungduai-in itna kip a nei Pasian na hi a, amaute na nusia tuan kei hi.\nAmaute in a kisung bawngno khat amau mah-a dingin bawlin, "Hih pen Egypt panin note a hong paikhiatpih na pasian uh ahi hi," ci-in gendai mawhna lianpi a bawl uh ciangin zong,\nnang in na hehpih mahmah manin amaute gamlakah na nusia kei hi. Sunin lam a lak meii khuam in amaute nusialo a, zanin a paina ding uh lampi a vaksak dingin mei khuam in zong amaute nusialo hi.\nAmaute hoihtakin thu na hilh a, na manna an zong amaute kiang panin na lakik kei a, a dangtakna uh a phasak dingin tui na pia hi.\nKum sawmli tawntung gamlakah amaute na vak a, amaute in bangmah tangsapna neilo uh hi. A puante uh zong sialo a, a khe uh zong bawk beeklo hi.\nNangmah in amaute tungah kumpi gamte leh mite na pia a, tuate pen galsung van ngah dingin na piak ahi hi. Tua ahih ciangin amaute in Heshbon kumpipa Sihon gam leh Bashan kumpipa Og gam luah uh hi.\nNangmah in amau suanlekhakte vana aksi zahin simzawh lohin na tamsak a, a pu a pate un a luah dingin na piak dingin na ciamsa gamah amaute na paipih hi.\nA suan a khakte uh tua gamah lutin a lak uh ciangin, amau mai-ah tua gama teng Kanaan mite na nuaisiah a, a ut bang bangun a bawl dingun a kumpite leh a mite amau khutsungah na pia hi.\nTua hi a, amaute in kulhnei khuapite leh gam hoihte la uh a, na hoih tampi tawh a kidim innte, suang kikhuak tuibemte, leenggui lote, oliv lote, leh nek theih singgah kung tampi a luah uh hi. Amaute in tuate ne-in gilvahin thau uh a, nangma hoihna hangin nuamsa mahmah uh hi.\n"Ahi zongin amaute in demnopna lungsim nei-in nang hong lehdo uh hi. Amaute in na thukham nungngat uh a, nangma lamah hong ciahkikna dingun amaute a hilh na kamsangte that uh a, amaute in gendai mawhna lianpi bawl uh hi.\nHih thu hangin a galte uh khutsungah amaute na ap a, a galte un amaute hih gawpgawp uh hi. Ahi zongin amau a kihih gawpgawp hun ciangin nang tungah hong ko uh a, nangmah in vantung panin na za a, na hehpihna lianpi tawh amau galte kiang panin amaute a honkhia ding honkhiate na puak hi.\nAhi zongin a tawldam khit uh ciangin nangma muhna-ah a sia gamta zel uh a, nangmah in amau galte khutsungah amaute na nusia a, a galte un amaute a ukgawp uh hi. Ahi zongin amaute in nang tungah huhna hong nget uh ciangin vantung panin amau ngetna za-in na hehpihna tawh amaute tam veipi na honkhia hi.\nTua hi a, na thukham lamah amaute hong kihei kikna ding limtakin na hilh a, ahi zongin amaute kihisakin na thupiaknate donlo uh hi. A zuite tungah nuntakna a pia thei ahi na ngeina kip tungah amaute khial uh hi. Lungkhauhin phengphi-in amaute kiheikhia uh a, thu mang nuamlo uh hi.\nKum tampi sung lungduaina tawh amaute na thuak a, na kamsangte tung tawnin amaute na hilh hi. Ahi zongin amaute in ngai nuamlo uh hi. Tua ahih ciangin gamdang mite khutsungah amaute na pia hi.\nAhi ta zongin na hehpihna lian hangin amaute beisak loin, zong na nusia kei hi; bang hang hiam cih leh dikna leh hehpihna a nei na hi hi.\n"Tua ahih ciangin tu-in a lian, a vanglian, a kihtakhuai, thuciamna kiptakin a len kote Pasian aw, Assiria kumpite huna kipan tuni dongin ka kumpite uh, ka uliante uh, ka siampite uh, ka sanggamte uh, ka pu ka pate uh leh ko mi khempeuh tungah hong tung gimnate hong neu ngaihsutsak kei in.\nKote tungah hong tungsa thu khempeuhah nang a thutang na hi a, nang citakin a om na hi a, kote a khial gamtatkha ka hi uh hi.\nKa kumpite uh, ka uliante uh, ka siampite uh leh ka pu ka pate un nangma thukham zuilo uh a, amaute tungah na piak ahi na thupiaknate leh na hilhkholhnate zong donlo uh hi.\nAmaute tungah na piak gamzai lei hoihah omin, amaute tungah na piak hauhna lianpi tawh nuamsa-in amau kumpite khutnuai-ah a om laitak nangawnun amaute in nangma na hong semlo uh a, a gamtat hoihlote uh nusialo uh hi.\nTu-in kote sal ka hi uh hi. Ka pu ka pate un a leitang pana piangte ne-in a na hoih khempeuhte nuamtakin a ngahna dingun na piak gam hih lai munah kote sal ka hi ta uh hi.\nTu-in leitang tunga piang khempeuh pen kote mawhna hangin kote tungah nong koih kumpite tungah tung ta hi. Tua kumpite in kote tungah thu hong nei-in, ka ganhingte uh a ut utun hong hihsak uh a, kote lungkham mahmahin ka om uh hi, ci un," a ci uh hi.\nHih thute khempeuh hangin a kip thuciamna khat bawlin lai-in ka gelh uh a, ka uliante uh, ka Levi mite uh leh ka siampite un zong tua lai tungah a min uh a gelh uh hi.\nTedim Lai Siangtho / Laibu: Nehemiah 9


url: =Sinna 2: I Khensatnate - Zomi Adventist Innkuan\nLesson 2 April 6 -12\nSABBATH NITAK April 6\nTukalsung simding: Eph 1:1-4; Matt 22:35-37; Matt 7:24,25; Pro 18:24; 1 Cor. 15:33; Eccl. 2:1-11.\nKamngah: “Topa’ na, na sepnop kei uhleh, gun galkhat aa, ana na sepsak uh napu napate uh pasian ahi a, note’ tenna gam Amor mite’ pasian ahi zongin, a na na sepsak ding peuhpeuh uh tuni-in teel un. Ahih hangin kei leh ka innkuanpihte in ahihleh Topa’ na ka sem ding uh hi” (Joshua 24:15).\nNuntak hunsung in khensatna tawh kidim kinken hunlam na phawkkha hiam? Zingthawh hunpan kipan zan lupkik hun dongin theihkhak leh theihkhak loh khensatna vive tawh aki nungta hi.\nKhensatna abaihlua te pen ki ngeina seh mai a, khensatna a haksa mahmah pawlkhat in nuntakzia kikhel na’ng leh tawntung thu khawngtawh hong kizom to hi, ei ading bek hilo, i innkuanpih te ading zong hong hi toto thei lai hi.\nTuadan khensatna lianpi te bangzahtak in i thupi sak a, bangci’n i khensat hiam? Khensat khialh manin mi bangzah in kisik in i om a, khensat khialhna te hang in bangzah in i thuak hiam? I hamphatna in mawh kimaisakna om hi. A siapen mikhat ading nangawn zong tatkhiatna leh damsakna cihte om hi.\n*Tu kalsung bupin, khensatna, khensat dingdan, leh i khensatna te i athu nungzuite tawh kisai zai takin i kikum ding hi.\nNgaihsut theihna leh Khensat theihna\nMihing khat, apian mapekpan kipan hotkhiatna ngahding leh ngahlo ding cih Pasian in, geelkhin hi ci in Khristian pawlkhat in um uh hi. A mau upna in, ‘mikhat huntawpna ah kisia veve ding cih Pasian in theikhol a hih manin tua mi pen a kisia ding ngiat in Pasian in a gelkholhsa hi’ ci uh hi. Seventh-day Adventist te’n tuadan peuhmah ki sang theilo hi. Pasian in hotkhiatna ngah ding in mikhempeuh a sam hi. Nuntak tawntung ngah ding in leitung pianma pekpan in hong zawn khinzo hi.\nEph 1:1-4; Tit 1:1,2; 2 Tim 1:8,9 sung sim in. Pasian teelsa mite cihthu tawh kisai bangci’n kigelh hiam?\nHih thu in bangzah takin lungdamhuai taleh mi phawlkhat mangthang veve ding uhhi (Matt 25:41). Banghanghiam cih leh, Pasian in eite hong teel khit hangin ei aituam ding khensat theihna thu zong hongpia veve hi.\nKhensat theihna tawh kisai Matt. 22:35-37 sungah bangci kigelh hiam?\nTopa in amah a it ding in hong tawsawn lo hi. Itna cihpen man ngenlo in a kipia hi. Lai Siangtho pen ‘Pasian in thahatna suanghetlo in mihing te ama lam ah a kaihna’ tangthubu hi ci’n kigen zel hi. Zeisu nuntakzia pan kilangh pen hi. mite’n amau khensatna ciat tawh Pasian lamah hong ki hei theih nading Zeisu lampi honsak hi. Pawlkhat in Pasian lam hongzuan a, pawlkhat in amah thahsawm uh hi.\nPasian in hotkhiatna ngahding in mimal kim hong sap hangin tua letsong i san ding leh sanloh ding pen mimal khatciat kensatna hi. Khensat ding thutampi lakpan “kei leh ka innkuanpihte in Topa’ na kasem ding uh hi” cih khensatna in ei ading leh i innkuanpihte ading manpha pen hi.\nA dik a man khensatna te\nKhensatna i thupit zia theikhin tekding hi hang. Tuamah bang in khensatkhialhna i thunungzui leh adeih huai lo huzap te zong theikhin ding hihang. Tua hileh bang ci’n a dik leh a hoihpen in khensat theiding i hi hiam?Khensatna dik i neihtheih na’ng a kisam septheih pawlkhat hih Lai Siangtho munte ah zong ni.\n1 Thess. 5:17; James 1:5\nIsa. 1:19; Matt. 7:24, 25\nPs. 119:105; 2 Tim. 3:16\nPro. 3:5, 6; Isa. 58:11\nPro. 15:22; 24:6\nKhensatna i neih ma-in Topa kiang thungetna tawh i apden ding kisam hi. Ei khensatna te in Pasian deihna leh a thukham te tawh kituak lo khawng ahih khak ding kidawp huai mahmah hi. Ei khensatna te’n Topa minthanna a hihtheih na’ng amah kiangmah i-ap ding kisam a, Topa hong lamlahna in ei geltawm vaite tawh aki lehbulh phial zong, ama’ gelnate i muan-ngam ding kisam hi. Pasian in ei ading ahoihpen hong gelsak hi cih muanna tawh hangsan takin kalsuan-ngam ding kisam hi.\nNa nuntakna ah khensatna lianpi-te bangci’n na khensat hiam? Tuadan na khensat nading in khalam tawh kisai bang zah in na ki aap hiam?\nKholhpih lawmding teelna in khensatna thupipen teng lakah khat ahi hi. Lawm zongding i kuankhia tangtang kei a, ei omna munah naseppih te leh eitawh lungsim kituak zawdeuh khat leh nih khawngtawh lawmin kikhawl thei hihang. Hih Lai Siangtho munte ah lawm zonna tawh kisai zuihhuai thu bangteng kimuthei hiam? Pro. 12:26; 17:17; 18:24; 22:24; 25.\nKholhpih Lawm ding i deih aleh, ei mahmah in zong kholhpihtaak khat i hih ding kisam hi (Pro. 18:24). Mi pawlkhat in lawm neilo kisa uh a, a mau gamtat kampauna mahmah in zong mite a nawlhkhiakhia ahih lam kiphawk khalo uh hi. “lawm leh gual i teelna ah i kicinloh nate theipipi mah hong taisan lote zonhuai masa hi. Khat leh khat ki zahtak in kicinlohnate ah mawh kizong masa lo, lungsim kiniamkhiat leh lungduaina in Zeisu lim leh mel i sutna hi. Tuabang lungsim puakna in i ngaihsut toinate hong paihkhiatsak ding a lungsim picing neite hong suaksak ding hi.” EGWhite, Pastoral Ministry, p. 95.\nKholhpih lawmhoih tawh kisai Lai Siangtho sungah a minthang pen in, David leh Jonathan tangthu hi. Jonathan’ pa kumpi Saul in Pasian thumang in citak hileh a kumpi gam kipsuaksuak ding a, Jonathan in zong kumpi za luah ngel ding hi. Saul thumanloh manin, kumpi thak dingin, Pasian in David hong teel ta a, Jonathan in ama ngah ding hamphatna khempeuh a taan hi. Innkuanpih khat hoihlohna in mihoih a innkuanpih te vai susiazo mahmah hi.\nAhih hang, Jonathan in David tungah hehna leh hazatna lungsim neilo bekthamlo in, apa Saul’ khutlum panin honkhiazaw hi. “Jonathan in ama pumpi zahin David a it hi” (1 Sam 18:1). “Sanggamte aw, mi’ khemsa-in ta kei un. Kikholhpih hoihlote in mi siasak thei hi”(1 Cor. 15:33)\nNangtungah muhdahna nei tuanlo napi’n nang hong susia thei lawmte na neikha hiam? Kholhpih lawm teelkhialhna in, innkuansung hongbang ci nawngkaisak thei hiam?\nWEDNESSDAY April 10\nTenpih ding Teelna\nKholhpih lawm ding nangawn hoihtak kiteel nuam hileh, zi/pasal ding teelna ah ahoihzaw teelnuam ding hi hang. Pasian in ama khut tawh Adam ading zi nabawlsak a, ama ading in ahoihpen leh a picingpen ahih manin teel kulnawn lo hi. Ei te pen kicinlohna neitek i hih manin teelding leh ngaihsut ding hong tam zawdeuh hi.\nA thupi mahmah khensatna ahih manin zi/pasal vaitawh kisai Pasian in zong lamlahna hongnei veve hi. Monday ni lesson ah zuihhuai thute banah, numei pasal kitenna vai ah adang athupi kalsuanzia tampi (Lesson 6 na ah zong) sinto laiding hi hang. Pasian ading nasepding khensatna khitciang, tenpih ding teelna vaipen mikhat nuntakna ah thunungzui tampen hi.\nTenpih ding teelna tawh kisai hih Lai Siangtho munte’n bangci lam hong lak hiam? Ps. 37:27, 119:97, 1 Cor. 15:33, James 1:23-25.\nTenpih taak numei/pasal nazon ma-in, tenpih taak mi nahih ding hanciam phot in. “no tungah hong kibawl ding na deih bangun midangte tungah na bawl un” (Matt 7:12). Tenpih gina mahmah i nei phial zongin, ei lampan gina kei leng innkuan sung vai buaina hong om veve ding hi.\nHih thupen a lamdang hilo hi. Amau nang i gamtatkhialh mawhnate midangtung ah a kawkkawk Rome khua mite, Paul in hun tampi bei in thu a hilh kul hi. Zeisu in zong, “Banghang in na lawmte’ mit sunga ninthem tang muhsak thei napi-in nangma mit sunga singluang tang phawk thei lo na hi hiam?” na ci hi (Matt 7:3).\nNang tektek tungah naneih loh hoihna khat, na tenpih zi/pasal tungah bangzahvei na lamen ngei hiam?\nI nuntak sungah i lunglut leh sepnop nasep i teel kul hi. Hau mahmah a na-sepkullo liang i hih kei leh, innkuanpih te donkawm in inn nasep te ban ah, i nuntak khop kivak nading nasep i neih kul hi.\nI nuntakzia tawh kizui in nasep teeltheihna pen hongki ciangtan zel hi. Koi mun ah om a koidan nasep i sem zong in, Zeisu’ hong piak hotkhiatna sankawm in, i nuntakna hong mannei sak thei nasep ahih ding thupi hi. I nasep khempeuh ah Pasian minthanna ahih ding kisam hi.\nSolomon in bang khialhna bawlkha hiam? Tuadan i hih khakloh nading bangci’n kikem zo ding hi hiam? Eccl. 2:1-11.\nSolomon bangin i khialhna ding hauh leh maan kisam sese lo hi. “Sum deihluatna in siatna namkim piangsak hi. Mi pawlkhat in sum deihlua liang uh ahih manin a upna pan un pialkhia-in gimna lungkhamna tampi a thuaklawh uh hi” (1 Tim 6:10). A zawng mahmah khat in zong a hau mahmah khatzah mah in sum deih thei lel hi.\nNuntak zonkawm in sumzonding kisam na pi’n, hauhloh phamawh hi tuanlo hi. Pa tampi te in haunuam lua mahmah in, a zi a ta don zolo liang in sumzong uh hi. Inkuan nuam, zipil, nu le pa a iit, ta pil cihte hauhna tawh khekngam liang ding na hihiam? Mitampi in hauhna sangin tua te mah lunggulh zaw veve ding uh hi.\nNasep cih pen ei nuntakna tawh a kikop dingin Pasian in Gen. hunpan kipan hong sehsa ahi hi (Gen. 2:15). Tua nasep te leh hauhna te, i nuntakna ah a hang’ in i koihkhak na in lampial na lianpi hita hi. Solomon lampialna zong hi mah hipah hi. Tua nasep leh hauhna te ah lungnopna leh nuntakna a hang’ zongkha a hih manin a tawpna ah kisik in, tua “na khempeuh in a mawkna hi” na ci ta hi.\nMi bangzah in “ka nuntakna ah ka nasep khanzaw in ka innkuanpih te nusia zaw leng” ci ngei hiam? Hih dotna hang in bang thu na tel kha hiam?\nNgaihsut ding thu: Lai Siangtho bup sung in mihingte’ teel theihna thu i neihna mu hi hang. Mawh neihma in Adam leh Eve (Gen. 3) in teel theihna thu nei uh a, teelkhial pah uh hi. Mawhnei lo mite nangawn in zong teelkhial thei laibuang a hih leh, ei mawhnei khin te’n bangzah takin teelkhial baih ding i hi hiam?\nI phawkding in, khensatna leh teelna tawh kisai in hong ki tawsawn lo, suakta tak in ki teelthei ahih manin, a hoihloh lam thei gegu in teel sese kullo hi. Haksa mah taleh i sung aa teeng Pasian’ vangliatna suang in a hoihpen thute suakta tak in i teel ding hi. Ei khensatna in ei innkuan tungah zong huzap nei ahih manin khensatma in ngaihsut mahmah kul ding hi. Cain in, a sanggampa thahding a khensatna hangin a innkuansung dahna lianpi hongpiang hi. Jacob’ tate’n, a sanggam pa Jospeh, sila in zuak ding a khensatna hangun, a pa nuntakna susia zo uh hi. A puan namkawm in, “hih, ka tapa gim mah hi, gamsa te’n hong balkek sak in hong neksak khin hi” ci’n ni tampi sung a pa Jacob kap hi. A tapa tengleh tanu te’n hehnep sawm napi’n hehnem zolo uh hi. “kap kawm in hankhuk sungah ka ta pa nungzui in ka pai ding hi” ci hi (Gen. 37:33-35).\nSuakta takin teeltheihna hangin, a pha a sia tuah na leh innkuan pih tetung ah ei khensatna huzap te a tunna tawh kisai, Korah, Dathan, leh Abiram te tangthu Laisingtho sungah kimu thei hi (Num. 16:1-32; Dan 6:23, 24; Gen. 18:19).\nTuni in suaktatak in nakhensat thu bang om hiam? Tua thu te’n nang leh Pasian kizopna, nang leh midang kizopna tungah bang hong theisak hiam? Tua nakhensat khit te lakpan, koi pen na kisik pen hiam?\nLai Siangtho tangthu te ah, kua tengin khensatkhialhna a bawl uh hiam? Amau khialhna tungtawn in bangci pilna i la thei ding hiam? Amau khensat khialhna in a innkuanpih te bang supna piangsak hiam?\nI khensatkhialh nate kisik ciat ding hi hang. Tuadan i kisik laitak in Pasian hong piak lungdamna thu in koici hong lungdam sak hiam? Khensat khialhna man na lungkham pen hunin Lai Siangtho’ kamciam na pom hiam?\nMi pawlkhat zineih/pasalneih dingvai tawh dotna hong nei leh, bang ngaihsut piakna na pia diam? Banghang? Hih a thupi mahmah khensat hun ah Pasian kammal bangci’n na lak diam?\nPrev post MS 1: Khuapi Sunga Lai Siangtho A Tawi Mi Hon\nNext post Pawlpi Phuh Ding Lau


url: =Malaysia ah ISIS tetawh akipawl mi 82 kiman :: ZOMI DAILY\nposted on 14 January 2016 at 10:54 pm UTC+9:30 Lomkholna: Malaysia, News, Sawltak, World\nMalaysia gamsung ah nungkumsung bekbek in ISIS tetawh aki pawlsim khinkhian dingin aki ummawh mi 82 ki mankhia cih The Sun Daily pan in kiza hi. Tua mi 82 lak ah mi 73 tepen Malaysian, Malaysia gammi kician mahmah te nahimawk uhhi.\nBukit Aman Special Branch panin Director Commissioner Datuk Seri Mohamad Fuzi Harun kicipa ii genkhiatna ah Syria leh Iraq gamsung ah Malaysia gammi ISIS tetawh akipawl mi 47 bang omding cilai hi. Gamsung gampua ah ISIS tetawh akipawl Malaysia te natam mahmahmawk uhhi.\nUlian khangcingsa bekthamlo, naupangno kumcingnailo nangawng IS sungah kihelmawk uhhi. Malaysia naupang pen atawmpen mi 8 bang phading kicimawk hi. Tuate pen aneutung akipan galdodan leh gitlohna tuamtuam kisiksakpah a, mailam ah ngongtat nasepna te ah zattheih dingin aki sinsin hita hi.\nBanghang in hibang in kitheikhia hiam cihleh Syria leh Iraq gamsung ah hih Malaysia gammi te hongsih taktak uhciang in a inn ah anutsiat nulehpa, sanggam innkuanpih te’n Malaysia Police te tungah huhna hongngen ta uh a, bangbang hileh aluanghawmbeek inn ah hongtuntheih nadingin hong panpih uh civeve mawk uhhi.\n2013 kum leh 2014 kumnih sungbekbek in ISIS tetawh ngongtatna sungah akihelkha Malaysia gammi 17 in sihlawh uhhi. Tuateng lak ah mi 6 tepen Suicide Bomber akici amau leh amau thaupi tawh aki puakkhamlumsak te ahi uhhi.\nDatuk Seri Mohamad Fuzi Harun in adawnkikna ah ahihleh Bomb tawh amau pumpi ki piakhia in asikhin te ii aluanghawm pen Malaysia gamsung ciahpihding piangtheilo hi. Ahi zongin adang adamlai Malaysia gammi te bangcihding cih ki ngaihsun hi ci’n dawngkik hi.\nNungkalsung mahmah inzong Malaysia gammi te 2 in aluangkham in Suicide Bomb sukham uh a, mi 33 in sihlawh cih thuthang kiza hi. ZD Sawltak #zomidaily\nPrevious: Nunghei masa leng! ~ Dimno’ Pa\nNext: Pasian um vs Thu um ~ Tungg Thang


url: =Indonesia gamsung aom Sinabung meimual puakkhamkik leuleu ~ ZD :: ZOMI DAILY\nIndonesia gamsung aom Sinabung meimual puakkhamkik leuleu ~ ZD\nposted on 12 April 2017 at 6:59 pm UTC+9:30 Lomkholna: Indonesia, News, Sawltak, World\nIndonesia gamsung ah tuni Wednesday (Apr 12) ni in meimual puakkham omkik leuleu cih AFP News pan kiza hi. Tua meimual “Volcano” pen Sumatra Island tungah aom hi in, abeisa Friday ni akipan apuakkhamkik hi a, meikhu leh mei am vandawn ah kiloto ziahziah cihi.\nLocal Disaster Agency te genkhiatna ah Mount Sinabung kici meimual pen puakkham in, vandawn ah 3km bang sangto in Hot Gas Clouds kilawnto ziahziah hi ci’n genkhia uhhi.\nHih meimual Volcano kitampen North Sumatra Province aom sanginn khatpan in kigaldawh mahmah a, limtak in ki enthei hi. Ahi zongin sanginn pen angei mahbangin kihong in, sangnaupang tepen sangtual ah kimawl hithiatlel uhhi.\nLocal Authorities te genna ah Volcano tawh akinai paitheihloh nadingin akikhamcip Restricted Area panin hih School pen 7 km bang kigamla ahih manin, lauhuaina omlo a, sanginn akikhaklo hi ci’n genkhia uhhi. Hih Volcano pen 2013 kum akipan apuakkham zelzel hi a, ageinai aom khuanu khaupa te’n ki ngeinasehphial hileh kilawm hi.\nKhuasung mipi tezong meimual puakkham aomzenzen hangin asepngei tengmah uh semhiathiat lel uhhi. Pawlkhatin vutvuikhu tam ahih manin maituam Mask thuah uh cihciang hi a, vanzuak vanlei te angei mahbangin gamtalel uhhi.\nHih Sinabung meimual pen asikhinsa in akituat hi a, apuakkhap lohzawh kum 400 bang aphakhin kicihi. Ahi zongin 2010 kum ciangin hong puakkhamkik mawk hi. Tuakhit ciangin tawlpikhat daicip leuleu a, kum 3 khitzawh ciangin puakkhamkik leuleu cihi.\nAlso read: “Mount Etna Volcano” meimual puakkham in ageinai aom mi 10 liam ~ ZD\nIndonesia gampen meimual Volcano atam mahmahna gamkhat ahihi. “Ring of Fire” akici tungah omkha ahih manin, meimual atamphadiak ahihi. Indonesia gamsung ah Volcano bekbek akigawm in 130 bang omding kici hi. ZD Sawltak #zomidaily\nPrevious: Philippines galkapte leh thautawi migilo te kikap, mi 9 si ~ ZD\nNext: Kawlgam tuibuahpawi ah Tui Pipe phalna omlo in azangte sum teng 5 ki liausakding ~ ZD\nLungkimna koi ah nga ~ Rev. Fr. Damian Dal


url: =NOV. 19, 2016 ~ MUC\nAdmin 9:45:00 PM Articles, MISSION NEWS\nMuyi in Italy gam panin khangkhia hi. Amah pen aisan le bumleh thei innkuan sung pan khangkhia hi. Shaman cih min pen bumleh thei le aisan theite kilawhna min hi. Dawite zong tawh kiho thei uh hi. Ahi zongin Muyi in tua bangte lunglut lo hi. Muyi’ pa in zi thum nei hi. A zi thumna a lak ciangin a zi masa taikhia hi. Tua a kipan Muyi in a muhloh lawh kum 11 bang val khin hi.\nMuyi in a inn ah nuamsa lo hi.\nInnkuan sung khat le khat kitawng kiselna tawh kidim den hi. Khua sung mun khat ah giak hi. Nitak khat Muyi in pastor khat tawh hong kimu kha uh hi. Pastor in hih teng ah bang semna hiam, ci-in dong hi. Muyi in a innkuan sung thu, nop a sakloh khempeuh pulaak hi. Pastor in hehpih ahih manin biakinn ah kikhawm dingin zawn hi. Jesuh Khrih thute zong hilh hi. Muyi in zong pastor’sapna mangin biakinn ah hong kikhawm hi. Pawlpi choir sakna ah zong hong kihel hi. A sawt lo-in Muyi in Jesuh Khrih Honpa le Topa in sang thei hi.\nA pa in migilote omna ah a om hangin heh lo napi, a tapa tui a kiphum ciangin heh cihtakin hehmawk hi. Dawi biakna zui innkuan panin Khristian suak cih pen Muyi in hamsatna tampi thuak kha hi.\nMuyi in Giory tawh kiteng uh hi. Muyi in a pa kiang pan a taikhiat hangin a Christian upna taisanin dawibiakna mah a zuih ding kisawl den hi. Bang bang ahih hangin Muyi in a Christian biakna nusiat sawm lo hi. A sawt lo khatteh Muyi pa in sihsan hi. Muyi le a zi in a nasepna Libya lamah va om uh hi. Tua khua ah tawl khat nasem uh a, ta khat a neih khit uhteh Italy ah hong pai uh hi. Italy a tun zawh uh a sawt lo-in ta nei kik uh hi. Muyi in let-ta-ma nasep semin inn sung van zat tuamtuam bawl hi. A nasepna kikhak ahih manin nasep ding nei lo-in hong om uh hi.\nNi khat a tate sangkahna-a sia khat in Muyi tawh hong kimu-in Muyi kiangah bang gen hiam cihleh “training kahtheihna mun khat om hi. Italy pau zong kisin thei hi. Tua ah training man leh nasep ngah ding baihzaw ding hi,” ci-in va hilh hi. Muyi zong tua training ah kah dingin hong khensat pah hi. Italy pau, khutsiamna tuamtuamte hong sin thei hi. Muyi in hih training mun nuamsa mahmah hi. Khat le khat sanggam tanau bangin kingaihsun uh hi.\nTu quarter Sabbath School 13 sumpi in Ragusa khua a om training nasepna ah kipuak ding hi. Kawl SDA conference in Rakhine gam, Lan-ma-daw khua ah sia inn puah nadingin kipuak ding hi.


url: =2 Thessalonicate 1 (2 Thessalonians 1)\nTungah Paul ii Laithak A niina (Paul's Second Letter to the Thessalonians)\nChrist hong pai kik natu muanmawkna ah Thessalonica Pawlpi sungah buaina om tan hi. Paul ii Thessalonicate tungah a laithak a niina sia in, Topa hong pai kik ni hong theng zo hi ci upna taw kizomin a at ahi hi. Paul in tua ngaisutna sia a puaphatna ah, Christ hong heak kik maa in, Christ ngalpa a kici khat ii lampuina taw ngitlona leh siatna sia a saangbel dong hong theng masa tu hi, tua "Ngilopa" in Christ langpan tu hi ci hi.\nSawltakpa in a laisimte sia haksatna le thuakna kawm pan a kipin a om natu, Paul le a nasep puite ii sep bangin nuntak natu na a sep natu, le thupha vawtna ah thinkiam ngawl natu thupi laak in, laithak at ahi hi.\nPokna le phat vawtna 1:3-12\nChrist hong pai tu huvau hilna 2:1-15\nTapidawte ngamtatzia Hanthotna 3:1-15\n2 Thessalonicate 1\n1Paul, Silas le Timothy in—\nIh Pa Pathian le Topa Jesu Christ neisa Thessalonica pawlpi mite tungah lai kong thaak uh hi: *1:1 St 17:1.\n2Ih Pa Pathian le Topa Jesu Christ in thuthiamna le thin nopna note tungah hong pia tahen.\nChrist hong Pai kik ciang Thukhenna\n3Suapuite awng, note atu in hun theampo ah Pathian ka pok uh kul hi. Tabang ka ngamtat tu uh sia maan hi, banghangziam cile na upna uh nasia khan mama a, taciang note midangte khat sim tungah na nei uh ki itna in lian seseam hi. 4Pathian pawlpite sungah no huvau ka kisuantaakna uh sia in hi thu hang ahi hi. Vawtsiatna le ngimna na thuak uh kawm panin, thuak tan zawkna le upna kizom suak a na nei uh hu in, kisuangtaak ka hi uh hi.\n5Tu a na thuaknate hangin, Pathian Ngam sungah a om tu in, a kilawm mihingte suak na hi uh komin, Pathian thukhenna thumaan thutang a hina hong ki langh sak hi. 6Pathian in a maan bangin seam tu hi: note hong thuak sakte tungah thuakna tung sak tu a, 7taciang no a thuakte le ko zongh nop sakna hong pia tu hi. Topa Jesu vantung panin ama ii a thahat vantung lalangte taw, 8meikuang taw, Topa Jesu Lungdamna Thupha a ni nuam ngawlte le Pathian a nialte daan pia tu in hong pai ciangin ama in hisia seam tu hi. 9-10Ama mihing theampo le a thu um mihingte theampo hangin minthanna le vaang piakna a nga tu in, Topa hong pai Ni ciangin, Topa mai le vaanglet minthan na panin, amate kikhen tu a, tawntung lalcipna daan thuak tu hi. Note zongh, ko ii kong son thute um zo na hi uh ciangin tua thu um te sungah na kihel tu uh hi. *1:9 Is 2:10.\n11Note atu in a tawntung in thu kong nget sakna in hi thu hang ahi hi. Ama hong samna nuntakna sungah a kiphu a kilawm hong sua sak natu in, Pathian munah kong nget sak uh hi. Phat natu na deinate le upna nasepna khuangkhim thei natu in ama in a vaangletna taw hong tangtung sak tahen. 12Hi bangin ih Topa Jesu min in, note tung panin minthanna saang tu a, note zongh in Pathian le Topa Jesu Christ thuthiamna taw ama tung panin minthanna na saang tu uh hi.


url: =BC 721 kum Samaria khua bo maa ngim nga hunte sung, Israel saksang ngamah Kamsang pa Amos zawkciang kamsang pa Hosea in thuhil hi. Ama thinbot bel thu in a mite ii Pathian tungah a thumaan ngawlna le milimte a biakna huvau ahi hi. A thumaan ngawl numei taw tuasiat kitenna lim zanghin hi thumaan ngawlnate Hosea in hangsan takin lak hi. A zi Gomer in ama tungah a thumaan ngawl bang keakin Pathian ii mite in TOPA nusia uh hi. Hi thu hu in Israel tungah thukhenna tung tu hi. Ahihang a tawpna ah Pathian ii a mite a tawntung a itna ma kho kenkon tu a, ama in Israel a mite nga kik in a kipee-aw nate zongh a ngei bang sua kik tu hi. Hi ki itna thu sia hi bang kamthum taw kison hi. “Israel awng, nang bangbangin hong thasua thei tu khi ziam? Nang bangbangin hong nusia thei tu khi ziam? Ka lungtang in tabangin hong ngamta sak ngawl tu hi. Nang kong itna sia nasia lei lalawm hi!” (11:8)\nHosea ii zi neina le innkuan vai 1:1-3:5\nIsrael langpanna thupuakte 4:1-13:16\nKisii kikna le kamciam piakna thupuak 14:1-9\n1Hisia in Kumpi Uzziah, Jotham, Ahaz le Hezekiah te Judah ngamah kumpi in a maan hun le Jehoash tapa Jeroboam Israel kumpi in a maan hun a, Beeri tapa Hosea tungah TOPA ii piak thupuak ahi hi. *1:1 a. 2Kum 15:1-7; 2Khang 26:1-23; b. 2Kum 15:32-38; 2Khang 27:1-8 c. 2Kum 16: 1-20; 2Khang 28:1-27; d. 2Kum 18:1-20: 21; 2Khang 29:1-32, 33; e. 2Kum 14:23-29.\n3Tabangin Hosea in Diblaim tanu Gomer kici numei khat tenpui hi. Amate in taciil tapa khat a nei zawkciang, 4TOPA in Hosea tungah, “A min ‘Jezreel’ phuakin, banghangziam cile Israel kumpipa ii pu Jehu ii Jezreel ah tual a thate hu in hai ngawlin Israel kumpipa daan ka pia tu hi. Jehu suan le paalte ii kumpi khang ka bo sak tu hi. *1:4 2Kum 10:11. 5Tua hun ciang Jezreel Kuam ah Israel ii ngalkap thahatna ka susia tu hi,” ci hi.\n10Israel mite sia a kisim zo ngawl, a kitee zo ngawl tuipi sen bangin tam tu hi. Tu in Pathian in amate mun ah, “Note sia ka mite hi ngawl nu hi,” ci hi, ahihang ama in amate tungah, “Note sia a nungta Pathian tate na hi uh hi!” a ci ni hong theng tu hi. *1:10 Rom 9:26. 11Judah mite le Israel mite kingawm kik tu hi. Amate in amate atu lampui khat teal tu a, khatvei ma amate sia a ngam sungah khangto in nuamsa kik tu uh hi. Hi hi, Jezreel ii ni sia ni thupi ni khat hi tu hi!


url: =LESSON 5 July 25–31 KHA SIANGTHO TAWH KIDIM TECI HIHNA ~ MUC\nLESSON 5 July 25–31 KHA SIANGTHO TAWH KIDIM TECI HIHNA\nAdmin 10:29:00 PM Articles, Sabbath School Lesson\nLESSON 5 July 25–31\nKHA SIANGTHO TAWH KIDIM TECI HIHNA\nTu Kaal Sung Sim Ding: John 15:26, 27; Sawl. 2:41, 42; 12; 8:4; Heb. 4:12; Sawl. 17:33, 34; Sawl. 18:8.\nKAMNGAH: “Tua bangin thu a nget khit uh ciangin amaute kikhopna mun hong kilinggawp hi. Amaute khempeuh Kha Siangtho tawh kidim uh a, hangtakin Pasian thu gen ding a kipan uh hi. Sawltakte Tangthu 4:31.\nJesuh in thu-um mi masate tungah “Mun khempeuhah pai unla hotkhiat lungdamna thu va gen un” ci-in a sawl ciangin, a piangthei lo ding bangin ngaihsun kha ding uh hi (Mark 16:15,). Koi bangin hih thupiak lian mahmah kizo zo thei ding hiam? Mi lah tawmno khat bek hi. Siamna pilna bangmah nei lo uh hi. Nautang vive hi. Ahi zongin amau tungah kipia nasep a zawhpih ding a lamdang Pasian nei uh hi.\nJesuh in “Note in vangliatna na ngah ding uh a Jerusalem khua sung Judea gam, Samaria gam leh leitung mun khempeuhah keima teci na hi ding uh hi” (Sawl. 1:8). Kha Siangtho in amau gen thute tungtawnin mi nunzia kikhelna lianpi piang hi. Kha Siangtho in amau teci panna a nasepte uh lawhcingsak hi. Kum tawmno sungin amaute in leitung khempeuh zel uh hi (Sawl.17:6). Hotkhiat lungdamna thu in mi khempeuh tungah kihilh hi (Kol. 1:23). Tu kaal sung i thusin ding in Khrih ading teci hihna-ah vangliatna hong pia Kha Siangtho nasep thute i kikum ding hi.\nSUNDAY July 26 Jesuh leh Kha Siangtho Kamciam\nJesuh in a nungzuite nusia-in van a kahtoh ding ciangin amaute lunghimawhna thei ahih manin amaute a ompih ding Kha Siangtho kamciam hi. “Kei paikhia hi lehang note adingin hoih zaw ding hi; kei pa lo hi leng Huhpa hong pai lo ding hi; ahi zongin kei ka paikhiat khit ciangin note kiangah Amah ka hong pai-sak ding hi ( John 16:7). Greek kammal “parakletos” a khiatna in huhpa cihna hi a, huh ding ngimna tawh a hong pai pa cihna hi. Kha Siangtho a hong pai-na ahang in Ama adingin teci ahi thu-um mi khempeuh huh ding leh ama kaih dingin hong pai ahi hi. Khrih adingin teci hoih hihna-ah ei kia bek i hi kei hi. Lungsim takpi tawh Amah azong mite Kha Siangtho in ompih hi. Tua bang mite tungah thu i va genma-in Kha Siangtho in amaute sungah nasem khin hi. Kha Siangtho in i kampaute hong makaih hi. Thuman thei nuam-in Kha Siangtho hopihna a za mite tungah Kha Siangtho in thuman theihtelna guan hi.\nJohn 15:26, 27; 16:8 sim inh. Hotkhiatna thu genna-ah Kha Siangtho dinmun bang hong hilh hiam?\nKha Siangtho in Jesuh thu hong hilh hi; Jesuh ading teci hi. Kha Siangtho mungtup lian bel in Jesuh kiangah mite va paipih ding hi. Kha Siangtho sep in Jesuh liansak hi. Mi khempeuh in Khrih ading teci a hi ding Kha Siangtho in hong theitelsak hi. Hotkhiatna thuhilhna-ah kua bang mite in i gen thu a sang thei ding cih theihtel pilna hong guan hi. Mite in hotkhiat lungdamna thu a up nadingin Kha Siangtho in nasem hi.\nKha Siangtho in i mawhna muhteltheihna hong guan hi (John 16:8). Cihnopna-ah Pasian tawh gamla-in i nuntaklam hong theisakin mawh kisikna a kisaplam hong phawksak hi. Kha Siangtho leitung mite tungah thuman hong hilh hi. Mawhna hong phawksak hi bek lo-in thuman thutak zong hong hilh hi. A siangtho Jesuh nunzia hong musakin mihing gitnatlohna, mawh dim i hihlam hong mu-sak hi. Kha Siangtho in mihing siatna hong theisak hi bek lo-in, Jesuh in itna, hehpihna, dikna tawh kidim ahihlam hong theisakin Amah a suun dingin hong bawl pha hi. Khrih ading teci hoih hihna-ah Jesuh pahtawi dingin Kha Siangtho tawh mapankhopna hi. Kha Siangtho vangliatna leh Ama hong makaihna nuai-ah i nunzia hong bawl pha a lamdang Jesuh thu a genkhia i hi hi.\nA mangthang mite hotkhiat nasepna-ah kikhelna piangsak thei mihing hi lo-in Kha Siangtho bek in hong khel thei ahihlam phawk tawntung ding bang hangin thupi hiam?\nKha Siangtho Ompih Pawlpi\nSawltak Bu in “Kha Siangtho Nasepnate Ciaptehna” zong kici hi. Hotkhiatna thu teci hihna, tangko thuhilhna, thu-um mi kibehlapna thute pulaak hi. Sawltak Bu in pawlpi masa-te nasepna, Kha Siangtho tawh a kidim mite nasepna in leitung tungah huzaap lianpi a neihna thute zong i mu thei hi. Amaute in Kha Siangtho tungah kinga uh hi; tua hangin nalamdang tampi zong piang hi. Kha Siangtho in Topa tungah a ki-ap takpi mite tawh nasem khawm ahihna kimu thei hi. Sawl. 2:41, 42; 4:4, 31; 5:14, 42; 6:7; 14; 16:5 sim in. Bang thupiang in na lungsim hong lawng pen hiam? Sawltak Bu gelh Luke in thu-um mi kibehlapna thu a hong hilhna-ah bang ngimna lian bel nei hi ding hiam?\nLuke in Sawltak Bu gelhna a hang in pawlpi masate sungah Kha Siangtho nasepna a hong thei-sak nuam hi. Kum za lom khatlai-in mimal kibehlapna in pawlpi khantohna khat hi, cih hong hilh hi. Pawl sungah a kituiphum mi kibehlap toto hi. Sawl. 2: 41 sungah mun khatah ni khat sungah mi 3000 kituiphum hi. Sawl. 4:4 ah mi 5000 kituiphum hi. Sawl. 5:14 ah mi tampi in Topa um-in kituiphum uh hi.\nLydia, Philippine thongcingpa, dawivei sila numei nu, Ethiopia mipa cihte kikhelna in Kha Siangtho nasep hang hi. Mihonpi in kikhel uh hi taleh tua bangin mimal-in Pasian tapa tanu suah theih nading leh mimal khat ciat adingin Jesuh in sihna hong thuak hi. Mi tampi kikhel ding a deihhuai thu hi mah hi. Ahi zongin a tawpna-ah hotkhiat nasep, teci hihna in mimal khat ciat tawh kisai nasep hi. Pawlpi thak khat khit khat kibehlap ahih manin Thuciam Thak hunlai pawlpi in khangto hi. Tua bangin pawlpi kibehlapna a hang in pawlpi in munthak a phutna hang hi-in tua panin pawlpi in tha semsem hi. Tuhun ading etteh thamcing uh hi.\nThuciam Thak hun a pawlpi mungtup in hotkhiat nasep hi. Pawlpi in a nasepna khempeuh in koi bangin hotkhiat nasep mitsuan ding hiam?\nKha Siangtho leh Teci Hihna\nSawltak Bu sung khempeuh in Kha Siangtho nasepna vive hi. Thu-um mite in Topa ading a nasepnate uhah Kha Siangtho in amaute tungah hi taleh amaute tungtawnin lampi tuamtuam tawh nasem hi. Amaute in hamsatna, bawlsiatna a tuah uh ciangin Kha Siangtho in ompih-in tha guan hi. Thuman a zong mite tungah Kha Siangtho in amaute vapuak hi. Thu-um mite in khua lianpipite-ah lungdamna thu a va puakma-in mite in thuman sang thei dingin Kha Siangtho in amaute sungah nasem hi. Kuama ngaihsut khak loh a lamdangtakin Kha Siangtho in nasem hi.\nSawl. 7:55; 8:29; 11:15; 15:28, 29; 16:6–10 sim in. Koi bangin Kha Siangtho in nungzuite nasepnate panpih hiam? Mun tuamtuam a nasepnate ah bangci bangin Kha Siangtho in nasem hiam?\nKum za-lom khat hunlai-in Kha Siangtho in lampi tuamtuam tawh nasem hi. Mun leh mual zui-in Kha Siangtho in nasem hi. Bawlsiatna tuakin nuntakna bei dongin Khrih ading teci hihna-ah Kha Siangtho in Stephen tha guan hi. Kha Siangtho in Philip makaihin thuman a thei nuam Ethiopia mi kiangah va pai hi. Tua a kipan Africa gam sung khempeuhah hotkhiatna thu kizel hi.\nKha Siangtho in Gentile mite tungah a piak siamnate Pasian kiang pan a ngah uh ahihlam limtak hilh hi. Gentile mite in zong vunat ding uh hi, cih thubuai a om ciangin pawlpi in buai-na lianpi a tuah laitakin Kha Siangtho in pumpi kipumkhatsak hi; tham lo-in Kha Siangtho in lampi a honsakna tawh Paul nasepna tungtawnin hotkhiatna thu in Europe gam sungah kizel hi. Thuciam Thak hunlai pawlpi sungah Kha Siangtho in nasem hi; tu-in zong pawl sungah Kha Siangtho in nasem hi. Kha Siangtho in ompih tawntung hi; vangliatna hong pia hi; hong makaih hi; thuman lampi-ah hong tonpih tawntung hi; thu-um mite hong kipumsak hi; hotkhiatna thu gen dingin hong sawl hi. Pawlpi masate leh sawltakte a ompih mah bangin tu-in zong Kha Siangtho in eite tawh hong omkhawm hi.\nNi khat khit ni khat Kha Siangtho tawh a kidim nunzia, hong makaihna dingin bangci bangin kalsuan ding na hiam? Kha Siangtho in a hong zat theih nadingin bangci bang khensatnate, bangci lungsim puak cihte kisam hiam?\nKHA SIANGTHO, TOPA KAMMAL LEH TECI HIHNA\nThuciam Thak hunlai pawlpi in Pasian Kammal pulaak kawikawi uh hi. Pentecost ni-in Peter thugen in Thuciam Lui genkholh Messiah in Khrih hi, cih thu siksanin thuhilh hi. Stephen in zong Thuciam Lui hunlai-a Israel mite thu mah pulaak hi. Peter in Cornelius tungah a gen thu in Israel mite tungah a kipulaak Pasian kammalte leh thawhkikna thu hi (Sawl. 10:36). Paul in zong Khrih in kamsangte genkholh Messiah hi, ci-in hilh kawikawi hi. Phillip in zong thuman a kantel Ethiopia mipa tungah Isaiah genkholh Messiah thu hilhcianna nei hi (Isaiah 53). Sawltakte in amau ut thu a gen uh hi lo-in Pasian Kammal mah pulaak kawikawi uh hi. Sawltakte in Kha Siangtho humopna ngah THU mah siksanin thuhilh uh hi.\nSawl. 4:4, 31; 8:4; 13:48, 49; 17:2; 19; 18:24, 25 sim in. Koi bangin Kha Siangtho, Pasian Kammal leh Thuciam Thak pawlpi in kizopna nei hiam?\nKha Siangtho makaih lamlahna tawh Pasian Kammal kigelh h; Kha Siangtho in Pasian Kammal tungtawnin nunzia hong khel hi. Pasian Kammal sungah nunna hong pia thei vangliatna om hi. Bang hang hiam cihleh Pasian Kammal in Kha Siangtho tungtawnin a nungta Khrih Kammal hi.\n2 Peter 1:21l; Hebrews 4:12 sim in. Bang hangin Pasian Kammal in nun zia a hong khel dingin vanglian hiam?\n“Na khempeuh a piangsak, nuntakna hong guan in Pasian Kammal hi. Tua Kammal in vanglian hi; nunna piangsak hi. Thupiak khempeuh in kamciam tawh kithuah hi. Lungsim khempeuh tawh tua kamciamte a um a sang mite sungah tawntung nunna hong teeng hi. Pasian lim le meel a sun dingin i nunzia a hong bawlpha thak ding hi.” Ellen G. White, Education, p. 126.\nBang thu hangin Lai Siangtho in nunzia kikhelsak thei ding vangliatna nei hiam cihleh Lai Siangtho in Kha Siangtho humopna tawh kigelh hi-in, tua Kha Siangtho mah in i nunzia a hong khel hi. Mite tungah Pasian Kammal hawmsawnna tungtawnin Kha Siangtho in amau sungah nasem hi. Pasian in Ama Kammal thupha pia dingin kamciam koih khin hi; mihing kammalte thupha pia ding kamciam lo hi. Pasian Kammal sungah vangliatna om a, mihing sungah vangliatna om hi lo hi.\nNunzia A Hong Khel Kha Siangtho Vangliatna\nSawltak Bu kantel lehang Pasian in Kha Siangtho tungtawnin mihing sungah lamdang takin nasem ahihlam kimu hi. Sawltak Bu in khatlekhat kideidanna tuamtuamte tungah hotkhiatna in zawhna ngah-in mihingte nunzia hong khel-in, Khrih hong hehpihna leh Ama thuman tawh hong nungta-sak ahihna kimu hi. Kha Siangtho in mun le mual, mite nunzia tawh kizui-in nasem hi. Mihingte hong khel in Kha Siangtho hi.\nSawl. 16:11–15, 23–34; 17:33, 34; 18:8 sim in. Hihte in Lai Siangtho sung a nun zia a kikhel mi kimkhatte hi. Nun zia kibang lo a tuam tek hi taleh amaute nun zia a bawlpha thak Pasian vangliatna bang hong hilh uhhiam? ____________________________________________________________ _____________________________________________________________\nA kibang lo nunzia a tuamtuamtek kikhelna in lamdang hi. Lydia in Jew numei sumhau khat hi. Phillipine thongcingpa in Roman kumpi nasem ulian khat hi. Kha Siangtho in kuakua-ci lo-in hong khel thei hi. Kha Siangtho in numei, pasal, a hau, a zawng, pilna nei leh pilna nei lo a hong khel thei ding vangliatna tawh kidim hi.\nI gen mite lak pan mi nihte ( Sawl. 17: 34 ) Areopagite khua mi Dionysius kikhelna in tuamdiak hi. Athen khua mi Areopagites cihte in thukhenmangpite thudotpite hi. Greek mite in a zahtak mahmah uh uliante hi. Kha Siangtho nasepna tawh Paul in tua bangin mi thupite lakah hotkhiatna thu va gen hi (Sawl. 18: 8). Crispu in Jew biakinn uk ulian khat hi. Jew biakna makaite’n a zahtak mahmah uh Thuciam Lui tawh kisai a tel mahmah mi thupi khat hi. Kha Siangtho in ama sungah nasemin amah zong hotkhiatna thu um hi. Hih thupiangte in bang hong hilh uh hiam cihleh Khrih ading teci hi-in Ama Kammal mi tungah i hawmsawn ciangin bang mi, bang mi hi ta le-uh, amaute sungah Kha Siangtho in lamdangtakin nasem hi. Tua hi-in hotkhiatna thu a sang thei ding leh a sang thei lo ding mi, mihing in ma-sehkholh theih hi lo hi. Eite sep ding in ahihleh kuamah deidan lo-in mi khempeuh tungah Khrih hong tatna thu i pulaak ding hi. Mihing in ama sep ding khempeuh sem ding a, tua bansiah Topa a ap ding ahi hi.\nKhrih sihna in mi khempeuh ading hi; mimal khat ciat adingin hong si hi. Hih thu in hotkhiatna in a huamkhak zawh loh mi kuamah om lo ahihna, hotkhiatna in mimal khat ciat ading kicing ahihna thugil hong hilh hi lo hiam?\nNgaihsutbeh Ding: Ellen G. White, “The Gift of the 3 Spirit,” pp. 47–56, in The Acts of the Apostles; “ ‘Let Not Your Heart Be Troubled,’ “ pp. 667–672, in The 5 Desire of Ages.\nHotkhiat nasepna-ah Kha Siangtho in Pa leh Tapa tawh kikhop a nasem hi. Khrih ading teci ihihna khempeuhah, eite in Kha Siangtho tawh nasem khawm i hi hi. Kha Siangtho in mawhna hong phawksak hi. Thuman muhtel nading lampi hong honsak hi. Topa Kammal tungtawnin Kha Siangtho in thuman hong hilh-in, vantung thu tawh hong kidimsak hi. Thuman muhtel nadingin a hong dal, a hong khihcip khatlekhat kideidanna khau-te Kha Siangtho in sattat hi; zongsatna hoih lo sila pan-in hong khahkhia hi.\nKhrih ading teci hihna-ah Kha Siangtho in eite tawh na hong semkhawm tawntung hi, cih i phawk ding kisam hi. Amah in mite in hotkhiatna thu a sang thei dingin amaute lungsim bawlpha dingin i mai-ah pai hi. Amah in i nasepna khempeuhah, hehpihna tawh mi tungah i sepna khempeuh, mite tungah i hopsawn thute, Lai Siangtho sinpihnate, laihawm tuamtuamte tungtawnin Pasian na sepna khat peuhpeuhah eite tawh hong omkhawm tawntung hi. Nasepna mun pan i paikhiat khit ciangin zong i thugen a za mite in hotkhiatna thu a theihtel nadingun amaute sungah Kha Siangtho in nasem veve lai hi.\n1. Nangma nasepna tungtawnin Kha Siangtho hong ompihna na tuahkhak thute na lawmte tungah pulaak in.\n2. Na upna pulaak ding lau-in na om ngei hiam? Ahih keileh lawp mahmahna tawh na hawmsawn ngei hiam? Koi bangin Kha Siangtho in tua bang lau-nate hemkhia-in lungkip takin kalsuan thei na hiam?\n3. Tu kaal sung thusinna-ah Khrih ading teci hihna-ah Kha Siangtho nasep tuamtuamte i pulaak hi. Bang lampi tuamtuam tawh Kha Siangtho in nasem hiam? Koi bangin Kha Siangtho Khrih ading gensawnna, nasepna, teci hihna-te muibunsak hiam?\n4. Pasian ading teci hihna-ah Lai Siangtho in a bulpi hi. Bang hangin Lai Siangtho in thu upna leh nasepna ah a bulpi pen-in kikoih hiam? Lai Siangtho ka um hi, ci napi-in Lai Siangtho thuneihna a nial mi tampi om hi lo hiam?


url: =Sabbath le Sunday thu ~ Thawn Tuang :: ZOMI DAILY\nposted on 20 June 2011 at 9:37 am Lomkholna: Article, Biakna, Thawntuang\nNipi khat sunga ni masapen a cih tu-a Sunday pen mah ahihi. Jew te Babbath pen ni nunung pen ahihi. Topa Zeisu a thawh kik khit ciangn nungzuite Sabbath ni-in kikhawm nawlo uh a, thawhkik ni ahi Sunday ni-in ki khawm uh hi.(John 20:19,26;Sawl 20:7)\nSiampi laibu 23,25 sungah sabbath thum na ki gen hi. Siampi 23:1-3 ah nipi kal sabbath(weekly sabbath) na gen hi. Siampi 25:1-7 ah kum 7 sabbath na gen hi. Siampi 25:8-17 ah kum 50 sabbath ahi Jubilee kum na gen hi. Hihte bsabbath tang dinga Pasianin hong sawl Israel mite in a zuih ding uh ahihi. Nipi kal sabbath bek hilo in, kum sabbath te mahmah zong a lungsim ah koih in Pasianin ka “sabbath-te”cih in na gen zel hi. Tua sabbath-te a tanloh manun Israel mite sal na taang uh hi.(siampi 26:32-34)\nSabbath a kipan thukham peuhmah Israel mite’tunga ki pia ahihi.( Thuhilhkikna 5:1;Sawltak 25:8;Rom 2:14;9:4). Gentilete’tungah thukham ki pia ngeilo hi.( Sawl 18:14,15; 23:29;Eph 2:11,12)\nTuaban ah, thukham tanna peuhmah tawh kuamah ta in diktansakna ngah ngelo hi( Rom 3:20;8:3,4; Gal 2:16). Topa Zeisun sihna in thukham hemkhia hi(Eph 2:15; Col 2:14; Gal 3:19;Heb 8:7-13; 9:9-10). Tua ahih manin eite Thukham khut nuai ah ih om kei hi( Rom 6:14; 7:2-6; Gal 3:19-25). Thukham zuihna ihcih pen Hot khiatna ngahna hilo hi cih a gennuam ka hihi.\nSabbath zenzen pen Israel mite le Pasian’kikal kiciaptehna lim(sigh) hi a( Pai 31:13;Neh 9:13-14), Egypt gam pana ki honkhia Israel mite’ tungah Sinai mual tunga kipa ahihi(Pai 16:23; Neh 9:13-14).\nAdam’ khang panin Moses’khangdong, kum 2,500 sung Sabbath tanna peuhmah ki gen lo hi. Piancil 2:2 ah Pasian’tawlngakna khat na om bek hi. A tawlnga pen mihing hilo aa, Pasian ahihi. Mhingte’adingin tua ni pen aninih ni hipan hi. Amah a zan-a ki bawl ahihi. A peuhmah in tua Pasian’tawlngakna thu nangawn 1,500 B.C kimm a Pasian’kilaakna tawh Moses in a gen hibek hi. Abel a kipan Noah te, Abraham te a kipan Moses hun ciang dong mi siangtho tampi na om a, Pasian’lu a kisak na dingun Sabbath tang mi khat beek na omlo uh hi. Pasian in sawllo hi.\nAhi zongin Egypt gam pana a hot khiat Israel mite’tungah sabbath a piak hun a kipanin sabbath na tang uh a, a tanglote suangin ki denglum zazen leuleu hi. Kum 1,500 sung peuhmah sawt ding hi. Sawltak 2:1 panin Khasiangtho hong paina tawh Pawlpi hun/hehpihna hun kipan-a, tuhun thu um mite’tungah sabbbath tan ding sawlna om kilkel lo ahih manin sabbath ki tanglo hi. Psian’hong sawlte kisem a, hong sawl lohte kisemlo hi. Sawltak 15 sunga Jerusalem Council ah Gentile mite zuih ding thu 4 ki pia , tualongal hakkol dang suat loh dingin ki hensat hi. Vun-atna, sabbath akipan tanglai ngeinate zuihsak loh dingin ki khensat hi.\nTua ahih manin Thuciam lui hun lai a sabbath pen Thuciamthak hun Sunday in ki laih zazen lo hi. Tuhun piangthak te adingin sabbath tan bang a tan ding Sunday omlo hi. Topa’ thawhkik ni ahih manin biakpiakna ni-in kizanga, tua ni-in thu um mite kikhawm uh hi. Tua mah hipah lel hi. Sabbath tan bangin ki tanglo hi. Sabbath pen Sunday in ki laih hetlo ahilam gendihni.\nNung zuite’hun lai pek in Sunday ni mah in na kikhawm khin uh hi( John 20:19,26; Sawltak 20:7; ICor 16:1-2). Tua thamloh in Pawlpi masa makai tampite in Sunday ni mah a biakpiakna a ki neihna na gen uh hi. RC pawlpi cihbang a om ma sawltakte’hun a kipan Sunday nizangh hi cih thu Eusebius(AD 315), Alexandria-a Bishop Peter (AD 330), Carthage – Bishop Cyprian (AD 235), Lyons-a Bishop Irenacus(AD 178), Bardesanes ( AD 160), Justin Martyr(AD 135), Antioch a Bishop Ignatius(AD 70) genna leh “Didache of the Apostles”(AD 70) kici laibute in gen uh a, nekkhawm neknate le adang biakna te Sunday ni bek in kisem khin hi cih hong hilh uh hi. (Lewis Sperry Chafer, Grace, (Wheaton: Van Kampen Press, 1922)) Thawn Tuang, Zomi Angvaan\nPrevious: GZA ka muhdan pulakna (Khup Khan Thang)\nNext: The first Zomi exposure to the world ~ Rev. Gin Khan Nang


url: =Jerusalem vai siangnai lopi, Israel khuapi hithei loding :: ZOMI DAILY\nJerusalem vai siangnai lopi, Israel khuapi hithei loding\nposted on 22 December 2017 at 4:43 pm Lomkholna: News, Thangvanlian, World\nJerusalem vai siang nai lopi, Israel khuapi hi thei lo ding, cih thu UN General Assembly Meeting ah Vote 128 > 9 (Vote khia lo gam 35) tawh leitung gam a tamzaw in US a mawhsak khit ciang:\nKa Embassy zum koihna ding uh gam khat peuhpeuh in hong hilh ding kisam lo hi. UN ah sum tampi pia ding leh na tampi sem dingin hong gengen napi uh hizah a ko hong kilangbawl dingin ka lamen kei hi. (Nikki Harvey, US Ambassador to UN).\nAmerica te kiang pan sum mak za tampi lamen den napi America thusun nial a vote piate kiciamteh ding hi. Sum bek deih a, siksik leh neknek hong thuah cih bang piang nawn lo ding hi. (President Donald Trump, USA).\nIsrael in hi bang khiatna nei lo UN thukhensatna ka nial uh hi. Jerusalem pen ka khuapi uh hi. Tangtawng a kipan ka neihsa uh hi a, mailam ah zong ko neihsa mah hi ding hi. (Benjamin Netanyahu, Prime Minister of Israel).\nKei mimal muhna ah bel vote tawh UN Meeting khawng ah akizawh pong hangin khiatna nei-in um keng. US in Embassy zum teng Jerusalem ah koih leh damdamin Khristian gamten zong koih lel in teh.\nMuslim gamte bel Israel gam adingin athupit luatna om kei. Arab gam teng kop hen la Israel bek kopin gal kido leh zong Ni 6 Galkidona hun lai pek a a lelhsa uh hi.\nUS Khensatna a thukimpih gam 9-te:\nThe United States, Israel, Guatemala, Honduras, the Marshall Islands, Micronesia, Nauru, Palau and Togo.\nUS Khensatna a nial gam 128-te:\nAfghanistan, Albania, Algeria, Andorra, Angola, Armenia, Austria, Azerbaijan, Bahrain, Bangladesh, Barbados, Belarus, Belgium, Belize, Bolivia, Botswana, Brazil, Brunei, Bulgaria, Burkina Faso, Burundi, Cabo Verde, Cambodia, Chad, Chile, China, Comoros, Congo, Costa Rica, Cote D’Ivoire, Cuba, Cyprus, Denmark, Djibouti, Dominica, Ecuador, Egypt, Eritrea, Estonia, Ethiopia, Finland, France, Gabon, Gambia, Germany, Ghana, Greece, Grenada, Guinea, Guyana, Iceland, India, Indonesia, Iran, Iraq, Ireland, Italy, Japan, Jordan, Kazakhstan, Kuwait, Kyrgyzstan, Laos, Lebanon, Liberia, Libya, Liechtenstein, Lithuania, Luxembourg, Macedonia, Madagascar, Malaysia, Maldives, Mali, Malta, Mauritania, Mauritius, Monaco, Montenegro, Morocco, Mozambique, Namibia, Nepal, Netherlands, New Zealand, Nicaragua, Niger, Nigeria, North Korea, Norway, Oman, Pakistan, Papua New Guinea, Peru, Portugal, Qatar, Russia, Saint Vincent and the Grenadines, Saudi Arabia, Senegal, Serbia, Seychelles, Singapore, Slovakia, Slovenia, Somalia, South Africa, South Korea, Spain, Sri Lanka, Sudan, Suriname, Sweden, Switzerland, Syria, Tajikistan, Tanzania, Thailand, Tunisia, Turkey, United Arab Emirates, United Kingdom, Uruguay, Uzbekistan, Venezuela, Vietnam, Yemen, Zimbabwe.\nVote khia lo a laidin gam 35-te:\nAntigua and Barbuda, Argentina, Australia, Bahamas, Benin, Bhutan, Bosnia and Herzegovina, Cameroon, Canada, Colombia, Croatia, Czech Republic, Dominican Republic, Equatorial Guinea, Fiji, Haiti, Hungary, Jamaica, Kiribati, Latvia, Lesotho, Malawi, Mexico, Panama, Paraguay, Philippines, Poland, Romania, Rwanda, Solomon Islands, South Sudan, Trinidad and Tobago, Tuvalu, Uganda, Vanuatu. Thang Van Lian\nPrevious: Jerusalem vai hangin UN General Assembly in Emergency Meeting sam\nNext: South Korea ah kimawlna Fitness Center innpikhat meikang, mi 29 si\nTate tungah hih Ngasa thumte nagen hamtang un\nJack Ma thugen khangnote ading\nTuhun tukhang leh tuni a Zomi